It-tibdil fil-klima: Il-Kummissjoni tilqa' b'sodisfazzjon it-tnaqqis tal-emissjonijiet tal-gassijiet serra li kien hemm fl-2007 għat-tielet sena konsekuttiva

Brussell, 29 ta' Mejju 2009

Illum il-Kummissarju għall-Ambjent Stavros Dimas laqa' l-aħbar li l-emissjonijiet tal-gassijiet serra fl-UE naqsu għat-tielet sena konsekuttiva.

L-inventarju tal-emissjonijiet miġbur mill-Aġenzija Ewropea għall-Ambjent għall-2007, l-aktar sena riċenti li hemm id-dejta sħiħa disponibbli dwarha, juri li mill-2006 lil hawn l-emissjonijiet tal-grupp tal-UE-15 niżlu b'1.6% filwaqt li l-ekonomija kibret bi 2.7%.

Bis-saħħa ta' dan it-tnaqqis tal-emissjonijiet fil-grupp tal-UE-15, il-livelli tagħhom jinsabu 5.0% taħt dawk tas-sena bażi (f'ħafna każijiet din hija l-1990).

Dan ifisser li l-grupp tal-UE-15 jinsab tabilħaqq fit-triq it-tajba biex jilħaq il-mira tiegħu skont il-Protokoll ta' Kjoto, jiġifieri li bejn il-perjodu tal-2008 u l-2012 il-medja tal-emissjonijiet tinżamm 8% taħt il-livelli tas-sena bażi.

L-emissjonijiet tal-UE-27 niżlu b'1.2% matul is-sena u jinsabu 12.5% taħt il-livelli tas-sena bażi.

Il-Kummissarju Dimas qal: “It-tnaqqis riċenti tal-emissjonijiet fost il-grupp tal-UE-15 iqawwilna qalbna li se nilħqu b'suċċess il-mira tagħna ta' Kjoto.

B'iktar minn nofs l-Istati Membri tal-UE-15 li għal darb'oħra rreġistraw tnaqqis sostanzjali fl-emissjonijiet fl-2007, it-tħassib ewlieni tagħna bħalissa huwa li niżguraw li, fil-konferenza ta' Kopenħagen li se ssir f'Diċembru, jintlaħaq ftehim ambizzjuż dwar il-klima globali għall-perjodu ta' wara l-2012.

Dan għandu joħloq qafas għat-tnaqqis tal-emissjonijiet madwar id-dinja għall-ġejjieni."

Żied jgħid: “Għalkemm parti mit-tnaqqis tal-emissjonijiet tal-UE-15 fl-2007 kien riżultat tal-kundizzjonijiet tajbin tat-temp f'xi wħud mill-Istati Membri, ix-xejra 'l isfel tal-emissjonijiet li kien hemm f'dawn l-aħħar tliet snin tindika li l-politiki u l-miżuri proattivi dwar il-klima meħudin fuq livell nazzjonali u tal-UE issa bdew jagħtu r-riżultati.

Il-pakkett dwar il-klima u l-enerġija li ġie adottat ix-xahar li għadda jiżgura li għandu jkun hemm iktar tnaqqis fis-snin li ġejjin.

It-tendenza li jonqsu l-emissjonijiet minkejja t-tkabbir ekonomiku

It-tnaqqis ta' 1.6% tal-emissjonijiet tal- UE-15 bejn l-2006 u l-2007 jaqta' kuntrast maż-żieda ta' 2.7% fil-PGD matul dak il-perjodu.

Dan ifisser li l-UE rnexxielha tkompli tifred l-emissjonijiet mit-tkabbir ekonomiku.

L-emissjonijiet kienu naqsu wkoll fis-sentejn ta' qabel, b'0.9% fl-2005 u b'0.6% fl-2006.

Ir-raġunijiet ewlenin għalfejn naqsu l-emissjonijiet fl-2007 - li ammontaw għal 64 miljun tunnellata f'ekwivalenti ta' CO 2 – kienu riżultat tat-tnaqqis tal-emissjonijiet mid-djar minħabba li għamel temp iktar sħun u mill-industrija tal-manifattura u mill-produzzjoni tal-ħadid u l-azzar.

Min-naħa l-oħra, żdiedu l-emissjonijiet li għandhom x'jaqsmu mat-tagħmir ta' refriġerazzjoni u tal-arja kondizzjonata.

Il-maġġoranza tas-setturi rreġistraw tnaqqis fl-emissjonijiet bejn is-sena bażi u l-2007.

L-emissjonijiet mill-proċessi industrijali naqsu b'14.1%, mis-settur tal-enerġija għajr dak tat-trasport b'7.4%, mill-użu tas-solventi u prodotti oħra b'23.7%, mill-agrikoltura bi 11.3% u mill-iskart b'38.9%.

Min-naħa l-oħra, b'mod ġenerali, l-emissjonijiet mit-trasport żdiedu b'23.7% u b'24.7% mis-settur tat-trasport bl-art.

F'sena, l-emissjonijiet tal- UE-27 naqsu b'1.2%.

B'konsegwenza, il-livelli baqgħu 12.5% taħt dawk tas-sena bażi, li għal uħud mill-Istati Membri dan il-valur huwa differenti minn dak li nkiseb fl-1990, u huwa 9.3% taħt il-livelli tal-1990 stess.

It-tnaqqis tal-emissjonijiet għall-2006, li ammontaw għal 59.4 miljun tunnellata f'ekwivalenti ta' CO 2 , jista' jkun fil-biċċa l-kbira dovut għall-istess raġunijiet fil-każ tal-UE-15.

Kienu rreġistrati żidiet fl-emissjonijet mal-UE-27 fis-settur tat-trasport, fil-produzzjoni tas-siment u fil-produzzjoni tal-elettriku għall-pubbliku u s-sħana, kif ukoll fit-tagħmir ta' refriġerazzjoni u tal-arja kondizzjonata

Ma hija ffissata l-ebda mira dwar l-emissjonijiet għall-UE-27 skont il-Protokoll ta' Kjoto minħabba li dak iż-żmien, l-UE-12 kienu għadhom ma sarux Stati Membri.

Madankollu, l-UE-12 kollha għandhom impenji individwali fil-qafas ta' Kjoto sabiex inaqqsu l-emissjonijiet għal 6% jew 8% taħt il-livelli tas-sena bażi, ħlief għal Ċipru u Malta li ma għandhom l-ebda mira.

L-Aġenzija Ewropea għall-Ambjent ġabret id-dejta, u ntbagħtet lill-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC).

Iktar tagħrif

L-Aġenzija Ewropea għall-Ambjent

Anness

Emissjonijiet ta' gassijiet serra f'ekwivalenti tas-CO 2 (għajr il-ħażniet tal-karbonju) imqabbla mal-miri tal-Protokoll ta' Kjoto għall-2008-12

STAT MEMBRU

Il-Protokoll ta' Kjoto sena bażi 1)

Bidla 2006-2007

Bidla 2006-2007

Bidla 1990-2007

Bidla sena bażi-2007

Miri 2008-12 skont il-Protokoll ta' Kjoto u “l-qsim tal-piż fl-UE”

(miljun tunnellata)

(miljun tunnellata)

(miljun tunnellata)

(miljun tunnellata)

L-Awstrija

Il-Belġju

Id-Danimarka

Il-Finlandja

Franza

Il-Ġermanja

Il-Greċja

L-Irlanda

L-Italja

Il-Lussemburgu

L-Olanda

Il-Portugall

Spanja

L-Iżvezja

Ir-Renju Unit

Il-Bulgarija

Ċipru

Mhux applikabbli

Mhux applikabbli

Ir-Repubblika Ċeka

L-Estonja

L-Ungerija

Il-Latvja

Il-Litwanja

Malta

Mhux applikabbli

Mhux applikabbli

Il-Polonja

Ir-Rumanija

Is-Slovakkja

Is-Slovenja

Mhux applikabbli


Brussell, 29 ta' Mejju 2009 Sostituzzjoni tar-Rappreżentant Permanenti Grieg għall-Unjoni Ewropea

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

KUNSILL TAL-UNJONI EWROPEA

MT

Brussell, 29 ta' Mejju 2009

10502/09 (Presse 160)

(OR. en)

Il-Kunsill tal-Unjoni Ewropea ġie infurmat dwar l-appuntament mill-Gvern Grieg tal-Ambaxxatur Theodoros N. Sotiropoulos bħala Rappreżentant Permanenti tar-Repubblika tal-Greċja għall-Unjoni Ewropea.

L-Ambaxxatur SOTIROPOULOS beda l-kariga tiegħu fid-29 ta' Mejju 2009.

(Il-curriculum vitae huwa mehmuż).

ANNESS

CURRICULUM VITAE

Theodoros N. Sotiropoulos

Twieled f'Ateni

Lawrea fil-Liġi, Università ta' Ateni

Ministeru tal-Affarijiet Barranin

1978 - 1980

Kabinett tal-Ministru tal-Affarijiet Barranin

1980 - 1984

Ambaxxata tal-Greċja, Sofia, Bulgarija

1984 - 1989

Ministeru tal-Affarijiet Barranin, L-Ewwel Diviżjoni Politika / Taqsima tal-Balkani

1989 - 1993

Toronto, Kanada / Konsul Ġenerali

1993 - 1997

Ambaxxata tal-Greċja, Bonn, Ġermanja

1997 - 2003

Ateni, Kap tal-Uffiċċju Diplomatiku tal-Prim Ministru

2003 - 2007

Vjenna, Ambaxxatur għall-Awstrija u Rappreżentant Permanenti għall-Organizzazzjonijiet Internazzjonali fi Vjenna

2007 - 2009

Ministeru tal-Affarijiet Barranin / Direttur Ġenerali tal-Affarijiet dwar l-UE

Rappreżentant Permanenti tal-Greċja għall-UE

Miżżewweġ lil Ekaterini Nassika, żewgt ibniet

Lingwi :

Ingliż, Franċiż, Ġermaniż


Inwasslu benefiċċji veri għaċ-ċittadini madwar l-Ewropa: il-kisbiet tal-Kummissjoni 2004-2009

Brussell, i t-28 ta' Mejju 2009

Il-Kummissjoni Ewropea llum ippreżentat sinteżi tal-kisbiet tagħha hekk kif qed joqorbu l-elezzjonijiet tal-Parlament Ew ropew.

Il-Kummissjoni Ewropea wasslet biex l-Unjoni Ewropea magħquda mill-ġdid taħdem għall-benefiċċju taċ-ċittadini tagħha u ġabet stabbiltà u prosperità akbar f'Unjoni ta' 27 Stat Membru.

Irreaġiet b'mod deċiżiv għall-kriżi finanzjarja u ekonomika.

Implimentat approċċ integrat rigward il-ġlieda kontra t-tibdil fil-klima u l-iżgurar tal-fornitura tal-enerġija.

Il-Kummissjoni ppruvat tinfluwenza l-globalizzazzjoni b'mod li tkun inklussiva, demokratika, orjentata lejn l-estern kif ukoll aperta.

Il-President tal-Kummissjoni José Manuel Barroso stqarr: "Din il-Kummissjoni, l-ewwel waħda ta' Unjoni li kibret għal 27 Stat Membru, affaċċjat uħud mill-aktar żmenijiet diffiċli li l-Unjoni Ewropea qatt għaddiet minnhom, fi żmien ta' bidla ekonomika u soċjali kbira.

Il-kisbiet tagħna juru li aħna bqajna fidili lejn il-valuri u l-għanijiet ewlenin li wasslu sabiex l-Unjoni jkollha tant suċċes u li se nħallu kontribut qawwi għall-iżvilupp futur tal-proġett Ewropew.

Ninsab partikolarment kburi bir-reazzjoni tagħna għall-kriżi ekonomika u finanzjarja, l-aġenda ambizzjuża tagħna fil-ġlieda kontra t-tibdil fil-klima u l-ħolqien ta' politika Ewropea vera tal-enerġija.

Issa qegħdin fuq quddiem fit-tiswir tal-globalizzazzjoni b'valuri Ewropej u fil-promozzjoni dinjija tal-interess Ewropew.

Issa huwa ż-żmien għaċ-ċittadini Ewropej biex jesprimu l-opinjonijiet tagħhom dwar il-futur fl-elezzjonijiet tal-Parlament Ewropew.

Nistieden liċ-ċittadini Ewropej biex jużaw dan id-dritt demokratiku tagħhom."

Sinteżi tal-kisbiet tal-Kummissjoni tinsab f'dokument komprensiv li ġie ppubblikat illum u li hu disponibbli fil-lingwi uffiċjali kollha tal-UE.

Matul l-aħħar ħames snin, il-Kummissjoni Barroso bniet il-kredibbiltà tagħha maċ-ċittadini, l-operaturi ekonomiċi, l-Istati Membri u l-Parlament Ewropew.

Uriet li tista' tipproponi inizjattivi ambizzjużi iżda realistiċi u li tiżgura li dawn jitwettqu.

Dan għamlitu fi żmenijiet ta' tibdil istituzzjonali u ta' kriżi ekonomika.

Kien hemm qbil dwar leġiżlazzjoni importanti ġdida li poġġiet is-Suq Uniku deċiżivament għas-servizz taċ-ċittadini, pereżempju, billi żiedet id-drittijiet tal-passiġġieri fil-każ tat-trasport, billi naqqset l-ispejjeż tat-telefoni ċellulari jew billi ffaċilitat ħlasijiet transfruntiera.

Fl-istess ħin, il-Kummissjoni ssimplifikat il-leġiżlazzjoni tal-Unjoni Ewropea billi pproponiet li titħassar kważi 10 fil-mija mil-leġiżlazzjoni superfluwa u li jitnaqqsu l-piżijiet amministrattivi fuq in-negozju, b'mod partikolari fuq l-impriżi żgħar u ta' daqs medju.

L-enfasi tal-Kummissjoni fuq it-tkabbir u l-impjiegi permezz tal-istrateġija mġedda ta' Liżbona u tal-Patt rivedut ta' Stabbiltà u Tkabbir poġġiet lill-Ewropa f'pożizzjoni aħjar biex tirreaġixxi għall-kriżi ekonomika, finanzjarja u fl-impjiegi li għaddejja bħalissa.

Il-Kummissjoni kienet l-ewwel istituzzjoni internazzjonali li ppreżentat pjan ta' rkupru kredibbli u hija mexxiet ir-reazzjoni rigward assi mgħarrqa, ir-rikapitalizzar, l-għajnuna mill-Istat u l-miżuri biex ikun hemm irkupru minflok salvataġġ f'setturi speċifiċi, bħal pereżempju s-settur tal-karozzi.

Il-Kummissjoni qiegħda tmexxi l-ġlieda fil-livell tal-G-20 u fil-livell Ewropew permezz tal-implimentazzjoni tar-rakkomandazzjonijiet tar-rapport de Larosière.

Il-Kummissjoni Barroso mexxiet il-bidla kunċettwali fl-approċċ tal-Ewropa lejn it-tibdil fil-klima u l-enerġija.

Bil-pakkett ambizzjuż ta' miżuri leġiżlattivi mħejji mill-Kummissjoni Barroso, l-Ewropa żvelat li hija lesta li tmexxi u li se tkompli tagħmel dan fil-preparazzjoni għat-taħdidiet ta' Kopenħagen dwar it-tibdil fil-klima.

Dan jiżgura li l-miżuri fuq medda qasira ta' żmien, li huma reazzjoni għall-kriżi ekonomika, jkunu għal kollox kompatibbli mal-għanijiet fit tul tagħna.

Il-Kummissjoni Ewropea stinkat biex tfassal l-ambjent globali li qed jinbidel b'tali mod li jindirizza l-faqar, kwistjonijiet globali rigward is-saħħa, il-migrazzjoni u s-sigurtà.

Uriet l-influwenza tagħha fil-każ ta' kriżijiet fil-Ġeorġja, il-Lvant Nofsani u l-Afrika.

Fl-istess ħin, investiet fl-istabbiltà reġjonali tal-viċinat tagħha u ħeġġet sħubijiet effettivi u ambizzjużi mas-setgħat globali biex jiġu difiżi l-interess Ewropew u l-valuri Ewropej.

Tinħtieġ aktar ħidma.

Għad trid tiġi konkluża il-Konferenza ta' Doha dwar il-Kummerċ.

Il-Kummissjoni ressqet diversi proposti għar-riforma tas-swieq finanzjarji, biex jiżdiedu l-impjiegi u biex jiġu indirizzati sfidi urġenti oħra, iżda dawn għadhom jeħtieġu l-approvazzjoni finali mill-UE.

Filwaqt li nkomplu naffrontaw l-effetti tal-kriżi ekonomika ta' bħalissa, jeħtieġ li l-Kummissjoni tagħmel l-almu tagħha biex tiżgura toħroġ Unjoni aktar b'saħħitha minnha.

Ħa tibqa' iffukata fuq il-ħtieġa tar-ratifika tat-Trattat ta' Liżbona, li jagħti lill-Unjoni aktar ħila biex taġixxi.

Il-Kummissjoni Barroso ħadet l-inizjattiva li tipproponi soluzzjonijiet għall-problemi tal-lum.

Il-pjan ta' rkupru ekonomiku, il-ġlieda kontra t-tibdil fil-klima, is-sigurtà fl-enerġija, il-Fond ta' Aġġustament għall-Globalizzazzjoni, il-biljun f'faċilità tal-ikel għall-iżvilupp, l-Istitut Ewropew tat-Teknoloġija, il-5 biljuni għal proġetti tal-enerġija u tal-faxx wiesa' għal komunitajiet rurali u l-patt tal-migrazzjoni – kollha tnisslu mill-inizjattiva tal-Kummissjoni.

Il-Kummissjoni wriet li l-UE tista' taħdem b'27 membru, li tista' tmexxi d-dibattitu u tagħti r-riżultati.

Il-Kummissjoni kienet il-mutur li jmexxi l-aġenda Ewropea 'l quddiem.

Bniet fuq il-kunsens tas-27 Stat Membru kollha f'kull Kunsill Ewropew kemm fiż-żminijiet it-tajbin u dawk il-ħżiena.

Dan huwa l-wirt li se tħalli din il-Kummissjoni.

Sfond

Il-Kummissjoni Barroso bdiet il-ħidma tagħha fit-22 ta' Novembru 2004.

Il-mandat tagħha hu ppjanat li jasal fit-tmiem tiegħu fil-31 ta' Ottubru 2009.

Matul l-aħħar erba' snin u nofs, il-Kummissjoni adottat proposti leġiżlattivi ambizzjużi.

Sa mill-bidu tal-2005, il-Parlament Ewropew u l-Kunsill rnexxielhom jaslu għal ftehim dwar 470 proposta bil-proċedura ta' kodeċiżjoni.

Jista' jinkiseb aktar tagħrif dwar il-kisbiet tal-Kummissjoni f'oqsma ta' politika speċifiċi mill-uffiċċju ta' kull Kummissarju.

Hemm kopja tad-dokument li jelenka l-kisbiet tal-Kummissjoni fuq:


Ikel u xorb: Il-Kummissjoni tipproponi azzjonijiet biex nieħdu kemm nistgħu mill-iskemi tal-kummerċjalizzazzjoni u tal-kwalità

Brussell, it-28 ta' Mejju 2009

Neħtieġu azzjoni biex intejbu l-komunikazzjoni dwar il-kwalitajiet tal-prodotti agrikoli, sabiex nerġgħu ngħaqqdu lill-bdiewa u lill-konsumaturi.

L-iskemi tat-tikkettjar dwar il-kwalità wkoll għandhom ikunu eħfef biex in-nies jużawhom u jifhmuhom u l-politika tal-UE trid tkun aktar koerenti.

Dawn huma r-rakkomandazzjonijiet ewlenin tal-Komunikazzjoni tal-Kummissjoni Ewropea, dwar il-politika tal-kwalità tal-prodotti agrikoli,li ġiet adottata llum.

Il-bdiewa tal-UE jissodisfaw xi wħud mill-aktar rekwiżiti agrikoli stretti fid-dinja fir-rigward tal-ħarsien ambjentali, il-benesseri tal-annimali u l-użu tal-pestiċidi u l-mediċini veterinarji.

Barra minn hekk, jużaw l-għarfien espert u l-ħila tagħhom biex jagħtu kwalitajiet individwali lill-prodotti tagħhom li jżidulhom il-valur.

Iżda l-bdiewa jaqilgħu kemm jixirqilhom għall-isforzi tagħhom?

Il-konsumaturi jirċievu informazzjoni preċiża dwar il-karatteristiċi tal-prodotti u l-attributi tal-biedja?

“Is-settur tal-UE tal-agrikoltura u l-ikel għandu reputazzjoni ferm mistħoqqa għall-kwalità tajba, bis-saħħa ta' għexieren ta' snin, saħansitra sekli, ta' impenn għall-eċċellenza," qalet Mariann Fischer Boel, il-Kummissarju għall-Agrikoltura u l-Iżvilupp Rurali.

“Il-bdiewa tagħna għandhom jibnu fuq din ir-reputazzjoni biex isostnu l-kompetittività tagħhom.

Jeħtieġ li jikkomunikaw b'mod aħjar mal-konsumaturi dwar il-kwalitajiet tal-prodotti tagħhom.

L-UE hija lesta li tgħin f'dan l-isforz.

Għandna opportunità liema bħalha biex inġibu aktar koerenza u sempliċità fl-iskemi tagħna ta' tikkettjar u ċertifikazzjoni.”

Fil-Komunikazzjoni, il-Kummissjoni b'mod partiko lari tipproni li:

Jiġi estiż it-tikkettjar li jidentifika l-post li fih ġie kkoltivat il-prodott agrikolu;

Tiġi e żaminata l-fattibbiltà li jiġu stabbiliti termini riżervati speċifiċi fakultattivi għal ‘prodott tal-biedja tal-muntanji' u ‘prodott tradizzjonali'.

Dan tal-aħħar jista' jieħu lok l-iskema attwali ‘speċjalitajiet tradizzjonali garantiti'

Jinħoloq reġistru uniku għall-indikazzjonijiet ġeografiċi kollha (għall-inbejjed, xorb irqiq u prodotti agrikoli u oġġetti tal-ikel) filwaqt li jiġu ppriżervati l-punti speċifiċi ta' kull sistema.

Jittejjeb is-suq uniku għall-prodotti fl-iskemi tat-tikkettjar, partikolarment għall-prodotti organiċi.

Jittejjeb il-ħarsien internazzjonali tal-indikazzjonijiet ġeografiċi u jsir kontribut għall-iżvilupp tal-istandards internazzjonali għall-istandards tal-kummerċjalizzazzjoni u tal-prodotti organiċi.

Jiġu żviluppati linji gwida ta' ‘prattiki tajbin' għall-iskemi privati ta' ċertifikazzjoni sabiex jitnaqqas il-potenzjal li l-konsumaturi jitfixklu u titnaqqas il-burokrazij a għall-bdiewa.

Sfond

Il-Komunikazzjoni tħejjiet abbażi ta' 560 kontribut li daħlu b'risposta għall- Green Paper ta' Ottubru 2008 tal-Kummissjoni dwar il-kwalità tal-prodotti agrikoli, u kontributi mill-konferenza ta' Livell Għoli organizzata mill-Presidenza Ċeka f'Marzu 2009.

L- istandards ta' kummerċjalizzazzjoni agrikoli u d-direttivi huma l-qofol għall-kummerċ ġust u essenzjali biex jiġi evitat il-qerq bil-konsumaturi dwar il-kwalitajiet tal-prodotti.

Jiżguraw identitajiet bażiċi tal-prodotti (x'jista' jissejjaħ ‘butir'?); klassifikazzjonijiet tal-prodotti (x'inhu l-kontenut minimu ta' xaħam tal-“ħalib nofsu xkumat”?)' u definizzjonijiet ta' termini ‘riżervati' li jżidu l-valur (x'jikkwalifika bħala żejt taż-żebbuġa ‘magħsur kiesaħ'?); u jistabbilixxu rekwiżiti għat-tikkettjar skont l-oriġini u l-post tal-biedja.

L- iskemi tal-indikazzjonijiet Ġeografiċi iħeġġu l-produzzjoni agrikola ta' kwalità għolja, iħarsu l-ismijiet ta' prodotti ta' valur minn użijiet ħżiena u imitazzjonijiet, u jgħinu lill-konsumaturi billi jagħtuhom informazzjoni dwar il-karattru speċifiku tal-prodotti.

Ġew irreġistrati madwar 3000 isem ta' inbejjed, xorb irqiq u prodotti agrikoli u oġġetti tal-ikel.

STG (speċjalità tradizzjonali garantita) tenfasizza karattru tradizzjonali, fil-kompożizzjoni tal-prodott jew bil-mod li bih isir.

Taħt l-iskema attwali ġew irreġistrati biss 20 isem.

Biedja organika: Il-Kummissjoni trid li jintemm ix-xkiel għall-kummerċ fis-suq uniku minn standards nazzjonali diverġenti.

Il-logo il-ġdid għall-prodotti organiċi, li qiegħed jiġi żviluppat bħalissa (ara IP/09/640 ), u li se japplika b'mod obbligatorju għall-prodotti tal-UE mill-1 ta' Lulju 2010, għandu jgħin f'dan il-proċess.

Skemi ta' ċertifikazzjoni: Skemi privati u nazzjonali ta' ċertifikazzjoni jagħtu garanzija li ċerti aspetti tal-prodott jew il-metodu tal-produzzjoni tiegħu, kif stabbilit fl-ispeċifikazzjoni tal-prodott, ikunu ġew osservati.

Minkejja xi problemi (eż. theddidiet lis-suq uniku, konfużjoni potenzjali tal-konsumaturi u skemi duplikattivi), il-partijiet interessati qegħdin jieħdu passi biex jindirizzawhom – u għalhekk il-Kummissjoni ma tarax il-ħtieġa għal-leġiżlazzjoni f'dan il-waqt.


Il-programmi u l-films Ewropej jixxandru għal tliet kwarti tal-ħin fl-aktar ħinijiet popolari tax-xandir

IP/09/ 840

Brussell, it-28 ta' Mejju 2009

Il-films u l-programmi televiżivi "made in Europe" baqgħu jiġbdu t-telespettaturi Ewropej.

Skont studju indipendenti, imqabbad mill-Kummissjoni Ewropea u ppubblikat illum, ix-xogħlijiet Ewropej jirrappreżentaw madwar tliet kwarti tax-xandir fl-aktar ħinijiet popolari fuq l-istazzjonijiet televiżivi Ewropej.

Il-preżenza ta' xogħlijiet Ewropej fuq mezzi ġodda tax-xandir, bħall-video on demand, hija inkoraġġanti, imma l-konformità tagħha mar-regoli awdjoviżivi l-ġodda tal-Ewropa tesiġi monitoraġġ strett.

Dawn ir-regoli, maħsuba biex jiżguraw ix-xandir ta' xogħlijiet Ewropej, tlestew fl-2007 permezz ta' miżuri speċifiċi għall-mezzi l-ġodda tax-xandir, li għandhom jiġu applikati mill-Istati Membri kollha qabel Diċembru 2009 ( IP/08/2032 ).

"Ninsab kuntent bl-interess tat-telespettaturi fix-xogħlijiet Ewropej.

Dan juri li d-diversità Ewropea, imrawma permezz tal-politika awdjoviżiva tal-Unjoni Ewropea, hija valur komuni għall-maġġoranza kbira ħafna taċ-ċittadini Ewropej." qal Jacques Barrot, il-Viċi President tal-Kummissjoni Ewrop ea u attwalment ukoll il-Kummissarju inkarigat mis-soċjetà tal-informazzjoni u tal-midja.

"Imma jien konvint li nistgħu mmorru aħjar minn hekk u nkomplu nżidu fix-xandir tax-xogħlijiet tagħna.

B'mod partikolari għandna nutilizzaw il-potenzjal tas-servizzi biex nissodisfaw it-talba għall-promozzjoni tal-kontenut lokali u Ewropew fl-Ewropa kollha kemm hi, u b'hekk niffavorixxu d-diversità kulturali u l-produzzjoni indipendenti.”

L-istudju ppubblikat illum ikejjel għall-ewwel darba l-ħinijiet li jqattgħu t-telespettaturi meta jsegwu l-programmi Ewropej.

L-istudji preċedenti kejlu biss ir-rendiment għal partijiet mill-iskeda tal-programmi.

Minn dan l-istudju jirriżulta li l-programmi u l-films Ewropej u dawk indipendenti huma popolari ħafna.

Fl-2007, ix-xandiriet u l-films Ewropej irrappreżentaw 74% tal-ħin li fih jissegwa x-xandir , u 75.5% bejn is-18h u l-23h, 33.4% tal-ħin li fih l-Ewropej isegwu x-xandir kien allokat għal produzzjonijiet Ewropej indipendenti.

Il-maġġoranza tas-servizzi tal- video on demand tal-istazzjonijiet televiżivi joffru kontenut kważi għal kollox Ewropew: aktar minn 90% tal-istazzjonijiet televiżivi li ħadu sehem fl-istudju indikaw li proporzjon ta' aktar minn 75% tal-katalgi tagħhom għad-domanda huwa Ewropew.

Min-naħa l-oħra, is-servizzi tal-video on demand indipendenti jippromwovu ferm inqas il-produzzjonijiet Ewropej: fil-fatt 25% jiddikjaraw li joffru inqas minn 25% tal-ħin f'xandir Ewropew fil-katalgi tagħhom.

Għalhekk huwa importanti li l-iżvilupp tal-offerti tal-video on demand fl-UE jiġi sorveljat, sabiex tiġi appoġġata l-promozzjoni ta' kontenut kulturalment varjat.

L-istudju, li huwa bbażat fuq kampjun rappreżentattiv tal-istazzjonijiet televiżivi u servizzi assoċjati fl-Ewropa kollha, ġie mqabbad mill-Kummissjoni Ewropea bil-għan li tiġi analizzata l-promozzjoni tax-xogħlijiet Ewropej mill-istazzjonijiet televiżivi u tas-servizzi on demand, fi 30 pajjiż, kif mitlub mir-regoli awdjoviżivi Ewropej ( MEMO/08/803 ).

L-istudju jipproponi wkoll metodi ta' evalwazzjoni tal-preżenza tal-kontenut Ewropew u tal-investiment fih mis-servizzi tal-video on demand.

Fl-aħħar mill-aħħar, hija tħeġġeġ lill-Istati Membri u lill-fornituri tas-servizzi on demand biex jiddefinixxu linji gwida sabiex tiġi mkejla l-importanza tal-kontenut "made in Europe" fl-ambjent tas-servizz on demand.

Sfond

Skont id-Direttiva “Televiżjoni mingħajr fruntieri” tal-1989, ix-xandara Ewropej huma obbligati jallokaw il-maġġoranza tal-ħin tax-xandir tagħhom għal xogħlijiet Ewropej u għallinqas 10% minn dan il-ħin għandhom jallokawh għax-xandir ta' produzzjonijiet Ewropej indipendenti.

Fl-2007, l-ambitu ta' din id-Direttiva ġie estiż għas-servizzi on demand mid-Direttiva dwar is-"Servizzi awdjoviżivi tal-midja" F'konformità mad-Direttiva l-ġdida, l-Istati Membri għandhom jiżguraw li l-fornituri tas-servizzi tal-midja awdjoviżivi on demand, jippromwovu, fejn huwa prattikabbli u b'mezzi xierqa, il-produzzjoni ta' xogħlijiet Ewropej, kif ukoll l-aċċess għal dawn ix-xogħlijiet.

Diversi mezzi jistgħu jikkontibwixxu għal dan l-għan, partikolarment investimenti fil-produzzjoni u l-akkwist tad-drittijiet għax-xogħlijiet Ewropej, inkella l-allokazzjoni ta' proporzjon adegwata jew importanti ta' xogħlijiet bħal dawn fil-katalgi tal-video on demand ( MEMO/08/803 ).

L-istudju indipendenti, ippubblikat illum, iżid dimensjoni esterna għar-rapport bjennali stabbilit mill-Kummissjoni fuq ir-rispett ta' dawn l-obbligi mill-Istati Membri, abbażi ta' tagħrif ipprovdut minn dawn tal-aħħar.

L-istudju twettaq għall-Kummissjoni minn Attentional Limited, Oliver & Ohlbaum Associés, Ramboll Management u Headway International.

L-aħħar rapport mill-Kummissjoni, li jkopri l-perjodu 2005-2006, ġie ppublikat f'Lulju 2008 ( IP/08/1207 ).

Ir-rapport li jmiss, għall-2007-2008, se jiġi ppubblikat fl-2010.

L-istudju jinsab fuq:

Annex:

Extracts from the study published today 1

full text:

Channels still standing below the 50% European works requirement

Sanctions in the Member States for non-compliance with 50% European works requirement

Channel programme spend allocation (2007)

Source of acquired programmes

European formats broadcast in the United States

Types of programming offered on the broadcasters' on-demand services (2007)

Video on demand services across the EU Member States

1 :

The views expressed in the study are those of the authors.

The report does not necessarily reflect the views of the European Commission, nor does the European Commission accept responsibility for the accuracy of the information contained herein.


Il-Lussemburgu, 2009/05/28

Nota ta' informazzjoni tal-Qorti Ewropea tal-Awdituri dwar ir-Rapport Speċjali Nru 3/2009 dwar l-effettività tal-infiq tal-Miżuri Strutturali fuq it-trattament tal-ilma mormi għall-perijodi ta' programm 1994-1999 u 2000-2006[1]

L-ilma mormi u l-ħama tad-drenaġġ mill-agglomerazzjonijiet urbani jistgħu jeffettwaw il-kwalità tal-lagi, tax-xmajjar, tal-ibħra kostali, tal-ħamrija u tal-ilmijiet ta' taħt l-art tal-Ewropa.

Riżultat ta' dan l-UE adottat serje ta' Direttivi u kkofinanzjat ukoll il-bini ta' impjanti ta' trattament tal-ilma urban mormi permezz tal-Fond ta' Koeżjoni u l-FEŻR.

Dan tejjeb b'mod sinifikanti r-rata ta' kopertura tal-popolazzjoni urbana moqdija mit-trattament tal-ilma mormi.

Il-verifika tal-Qorti ffokat fuq l-impjanti ffinanzjati mill-Fond ta' Koeżjoni u mill-FEŻR għall-perijodi ta' programm 1994-1999 u 2000-2006, fi Spanja, fil-Portugall, fil-Greċja u fl-Irlanda li kienu jirrappreżentaw il-parti l-kbira tal-infiq f'dan il-qasam.

Il-konklużjonijiet tal-verifika ppreżentati f'dan ir-rapport huma bbażati fuq eżami tal-ġestjoni u s-sistemi ta' kontroll fil-Kummissjoni u fuq evalwazzjoni tal-prestazzjoni ta' 73 impjant ta' trattament.

Barra dan, ir-rimi tal-ħama tad-drenaġġ li jinħoloq konsegwenza tat-trattament tal-ilma mormi u l-irwol tal-Kummissjoni fil-qasam tal-ilma mormi ġew analizzati ukoll.

Il-Qorti kkonkludiet illi, b'mod ġenerali, il-Miżuri Strutturali kkontribwew għal titjib fit-trattament tal-ilma mormi fl-erba' Stati Membri vverifikati.

B'mod ġenerali, l-impjanti ta' trattament ikkofinanzjati mill-Miżuri Strutturali kienu qegħdin jagħtu prestazzjoni xierqa.

Iżda, instab li xi wħud bdew jaħdmu taħt il-kapaċità operattiva u f'minorità ta' każijiet ir-rekwiżiti tal-UE ma ġewx issodisfati fir-rigward tal-kwalità tal-effluwent.

Il-Qorti sabet li kien meħtieġ li tingħata attenzjoni akbar biex jiġi assigurat li l-impjanti ta' trattament huma marbuta b'mod xieraq man-netwerk tad-drenaġġ u li l-ilma industrijali mormi rċevut mill-impjanti ġie pre-trattat kif meħtieġ.

Dwar il-ħama tad-drenaġġ, il-Qorti kkonkludiet li l-maġġoranza tal-impjanti ta' trattament ikkofinanzjati, fl-erba' Stati Membri vverifikati, jarmu l-ħama skont il-metodi tal-użu mill-ġdid mħeġġin mill-UE; għalkemm minoranza kienet għażlet metodi inqas sostenibbli li ma jagħmlux użu mill-ġdid.

Barra dan il-Qorti identifikat xi aspetti fir-rigward tal-monitoraġġ tar-rimi tal-ħama li jistgħu jittejbu.

Id-Direttiva tal-Ħama tad-Drenaġġ attwali ilha mill-1986 u għalhekk ma tinludix avvanzi li seħħew minn dak iż-żmien 'il hawn fil-qasam.

Kwalunkwe reviżjoni tad-Direttiva għandha tikkunsidra l-ispejjeż u l-benefiċċji kollha tal-miżuri l-ġodda proposti u l-impatt potenzjali fuq politika oħra tal-UE.

Fir-rigward tal-irwol tal-Kummissjoni, il-Qorti hija tal-opinjoni illi jista' jkun hemm aktar konsistenza fir-reviżjonijiet tagħha tal-applikazzjonijiet għall-għotjiet, li jiġu ffaċilitati permezz tal-iżvilupp ta' linji gwida interni u listi ta' kontrolli sabiex jintużaw waqt il-proċess ta' evalwazzjoni.

Barra dan, il-Qorti nnutat li hemm bżonn monitoraġġ aħjar tal-eżiti mill-Kummissjoni meta teżamina r-rapporti finali qabel kwalunkwe pagament tal-bilanċ tal-finanzjament.

Għandhom jittieħdu azzjonijiet ta' segwitu xierqa fejn ma tingħatax l-informazzjoni meħtieġa u fejn ma jinkisbux ir-riżultati mistennija.

Fl-aħħar, il-Qorti qieset li ż-żamma tal-istat ekoloġiku tajjeb tal-korpi tal-ilma teħtieġ enfasi aktar b'saħħitha fuq il-prinċipji ambjentali tal-UE li “min iniġġes għandu jħallas” u dwar it-tnaqqis tat-tniġġis f'ras il-għajn.

Ir-Rapport Speċjali Nru 3/2009

[1] L-għan waħdieni ta' din in-nota ta' informazzjoni huwa li jingħata sommarju.

Ir-Rapport Speċjali adottat mill-Qorti tal-Awdituri huwa disponibbli fuq il-websajt tal-Internet (http://www.eca.europa.eu) u se jiġi ppubblikat fil-futur qarib.


Il-coronavirus: Gwida tal-UE biex nerġgħu lura fuq il-post tax-xogħol b'moħħna mistrieħ

Kif se niżguraw is-saħħa u s-sigurtà tal-ħaddiema meta jerġgħu lura fuq il-post tax-xogħol?

Din il-mistoqsija importanti tinsab fuq moħħ dawk kollha li jħaddmu, issa li l-pajjiżi tal-UE qed jippjanaw jew diġà bdew il-ħidma biex gradwalment kulħadd jerġa' lura fuq il-post tax-xogħol wara l-coronavirus.

B'rabta ma' dan, illum l-Aġenzija Ewropea għas-Sigurtà u s-Saħħa fuq il-Post tax-Xogħol (l-EU-OSHA) ħarġet gwida għal meta nerġgħu lura fuq il-post tax-xogħol.

Il-Kummissarju Ewropew għall-Impjiegi u d-Drittijiet Soċjali, Nicolas Schmit, qal: “Illum hu ċar aktar minn qatt qabel li l-protezzjoni u l-promozzjoni tas-saħħa u tas-sigurtà fuq il-post tax-xogħol huma importanti ferm għall-ħaddiema, għall-kumpaniji, għas-sistemi tal-protezzjoni soċjali u għas-soċjetà kollha kemm hi.

Din il-gwida twieġeb mistoqsijiet prattiċi li jistaqsu dawk li jħaddmu, fosthom dwar kif inaqqsu kemm jista' jkun l-esponiment għall-coronavirus fuq il-post tax-xogħol, kif se jaġġornaw il-valutazzjoni tar-riskji tagħhom, u kif se jieħdu ħsieb lill-ħaddiema li kienu ma jifilħux.

Din se tgħin lil min iħaddem u lin-negozji jittrattaw is-sitwazzjoni ta' meta l-ħaddiema jkunu se jerġgħu lura fuq il-post tax-xogħol u tgħinhom jagħtu pariri prattiċi lill-persunal tagħhom.”

Hu importanti ferm għall-Kummissjoni li niżguraw li l-ħaddiema jkunu jistgħu jerġgħu lura fuq il-post tax-xogħol f'ambjent sikur u san.

Għalhekk, il-gwida maħruġa llum hi kontribut importanti tal-UE f'dan iż-żmien kruċjali.

Din tinkludi wkoll links għal informazzjoni nazzjonali dwar setturi u xogħlijiet speċifiċi.

Fost l-oqsma li tkopri hemm:

Il-gwida li ħejjiet l-EU-OSHA b'koperazzjoni mal-Kummissjoni Ewropea tinkludi wkoll il-kontribut tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol li hu magħmul minn tliet partijiet u tal-Kumitat tal-Ispetturi Għolja tax-Xogħol.

Din il-gwida se tiġi aġġornata b'mod regolari b'informazzjoni affidabbli hekk kif tevolvi s-sitwazzjoni.

Kuntest

It-tifqigħa tal-coronavirus ħarġet fid-dieher l-importanza kritika ta' miżuri u kundizzjonijiet tajbin għas-saħħa u għas-sigurtà fuq il-post tax-xogħol f'kull settur tal-attività.

L-Aġenzija Ewropea għas-Sigurtà u s-Saħħa fuq il-Post tax-Xogħol (l-EU-OSHA) hi l-aġenzija tal-informazzjoni tal-Unjoni Ewropea b'rabta mas-saħħa u s-sigurtà fuq il-post tax-xogħol.

Fil-bidu tal-pandemija tal-coronavirus, l-EU-OSHA diġà kienet ippubblikat gwida għall-postijiet tax-xogħol.

Din fiha l-aktar informazzjoni u pariri sinifikanti li kienu disponibbli b'rabta mat-tifqigħa tal-coronavirus.

Għal aktar informazzjoni

Il-Gwida tal-UE “COVID-19: Back to the workplace”

Fuq is-sit tal-Aġenzija Ewropea għas-Sigurtà u s-Saħħa fuq il-Post tax-Xogħol

Segwi lill-Kummissarju Nicolas Schmit fuq Twitter

Abbona għall-bullettin elettroniku u bla ħlas tal-Kummissjoni Ewropea dwar l-impjiegi, l-affarijiet soċjali u l-inklużjoni.


Rispons Dinji għall-Coronavirus: L-UE tniedi inizjattiva ta' wegħdiet ta' donazzjonijiet

L-Unjoni Ewropea qed tgħaqqad l-isforzi tagħha mal-imsieħba dinjija biex fl-4 ta' Mejju 2020 tagħti bidu għall-inizjattiva ta' wegħdiet ta' donazzjonijiet “Rispons Dinji għall-Coronavirus”.

L-Organizzazzjoni Dinjija tas-Saħħa (World Health Organization, WHO) u l-organizzazzjonijiet dinjija tas-saħħa nedew sejħa għal azzjoni bi sħab biex jiġi żviluppat aċċess rapidu u ugwali għal dijanjostiċi, terapiji u vaċċini sikuri, ta' kwalità, effettivi u affordabbli kontra l-coronavirus.

Biex jinġabru l-fondi b'appoġġ għal din l-inizjattiva, l-Unjoni Ewropea u l-imsieħba tagħha se jorganizzaw maratona dinjija b'appell għal wegħdiet ta' donazzjonijiet.

Il-pajjiżi u l-organizzazzjonijiet madwar id-dinja huma mistiedna jwiegħdu donazzjonijiet biex tintlaħaq il-mira ta' finanzjament inizjali ta' EUR 7.5 biljun.

Il-President tal-Kummissjoni Ewropea von der Leyen qalet: “Aħna rridu ngħaqdu lid-dinja, il-mexxejja u n-nies tagħha flimkien fil-ġlieda kontra l-coronirus.

F'għaxart ijiem se nkunu qed nagħtu bidu għal sforz dinji ta' wegħdiet ta' donazzjonijiet.

Maratona ta' vera.

Għax biex negħlbu l-coronavirus irridu rispons dinji u azzjonijiet sostnuti fuq bosta fronti.

Irridu niżviluppaw vaċċin, nipproduċuh u nqassmuh f'kull rokna tad-dinja.

U rridu nagħmluh disponibbli bi prezzijiet affordabbli.”

Ir-riċerkaturi u l-innovaturi madwar id-dinja qed jaħdmu ħafna biex isibu soluzzjonijiet biex isalvaw il-ħajjiet u jipproteġu lil saħħitna.

Mill-4 ta' Mejju 'l hemm, il-Kummissjoni se tkun qed tirreġistra l-wegħdiet ta' donazzjonijiet tal-pajjiżi u tal-fondazzjonijiet tan-negozju.

Dakinhar il-Kummissjoni se tħabbar ukoll l-istadji importanti li jmiss ta' kampanja dinjija, li biha d-donazzjonijiet għandhom jibqgħu deħlin kontinwament.

Il-Kummissjoni qed tistieden ukoll lill-gvernijiet, il-mexxejja tan-negozji, personalitajiet pubbliċi, filantropi, artisti u ċittadini biex iżidu l-għarfien dwar dan l-isforz dinji ta' wegħdiet ta' donazzjonijiet.

Il-fondi li jinġabru se jinqasmu fi tliet objettivi: dijanjostiċi, kura u vaċċini.

Mil-lum se jibda l-countdown għall-bidu tal-maratona, l-ewwel jum tal-Ġimgħa Dinjija tal-Immunizzazzjoni 2020 organizzata min-Nazzjonijiet Uniti.

It-tema din is-sena hija #Vaċċini li Jaħdmu għal Kulħadd (#VaccinesWork for All) u l-kampanja se tiffoka fuq kif il-vaċċini, kif ukoll in-nies li jiżviluppawhom, jipprovduhom u jirċevuhom, se jaħdmu jipproteġu s-saħħa ta' kulħadd, kullimkien.

Sir af iktar dwar l-inizjattiva u kif tista' tinvolvi ruħek fuq is-sit web tar-Rispons Dinji għall-Coronavirus: europa.eu/global-response

Kuntest

Fis-26 ta' Marzu, f'laqgħa straordinarja dwar it-tifqigħa tal-coronavirus, il-G20 qablu li jistabbilixxu inizjattiva dinjija għat-tħejjija u għar-rispons għall-pandemiji biex “tkun pjattaforma ta' finanzjament u ta' koordinazzjoni universali, effiċjenti u sostnuti biex jitħaffef l-iżvilupp u l-kunsinna ta' vaċċini, dijanjostiċi u kura”.

Fl-24 ta' April il-WHO u grupp inizjali ta' atturi dinjija tas-saħħa nedew kollaborazzjoni storika u dinjija biex it-teknoloġiji tas-saħħa essenzjali għall-ġlieda kontra l-COVID-19 jiġu żviluppati, prodotti u pprovduti b'ħeffa u b'mod ugwali mad-dinja kollha.

Il-grupp jinkludi l-Bill and Melinda Gates Foundation (BMGF), il-Coalition for Epidemic Preparedness Innovations (CEPI), GAVI - l-Alleanza tal-Vaċċin - il-Global Fund, UNITAID, il-Wellcome Trust u l-Bank Dinji.

Flimkien, l-atturi huma impenjati biex isegwu l-mira komuni li jkun hemm l-aċċess ugwali dinji għal kulħadd għal għodod innovattivi fil-ġlieda kontra l-virus COVID-19.

Is-sejħa komuni għal azzjoni ssibha hawnhekk.

Biex tirrispondi għall-appell komuni għal azzjoni minn atturi tas-saħħa, l-UE qed tingħaqad ma' Franza, il-Ġermanja, ir-Renju Unit, in-Norveġja u l-Arabja Sawdija biex tospita konferenza tad-donaturi.

Dan isegwi d-dikjarazzjoni tal-15 ta' April tal-President von der Leyen fejn ħabbret li l-Kummissjoni se torganizza avveniment online b'appell għal wegħdiet ta' donazzjonijiet biex jiġi ffinanzjat l-iżvilupp ta' vaċċin kontra l-COVID-19.

Fl-istess waqt il-Kummissjoni qed talloka wkoll mijiet ta' miljuni ta' ewro għal miżuri ta' riċerka u innovazzjoni biex jiġu żviluppati vaċċini, kuri ġodda, testijiet dijanjostiċi u sistemi mediċi li jipprevjenu t-tixrid tal-coronavirus.

Għal iktar informazzjoni

Is-sit web tar-Rispons Dinji għall-Coronavirus

Mistoqsijiet u tweġibiet: ir-Rispons Dinji għall-Coronavirus

Ir-rispons tal-Kummissjoni għall-coronavirus


Mistoqsijiet u tweġibiet: Ir-Rispons Globali għall-Coronavirus

Il-pandemija tal-coronavirus taffettwa prattikament kull pajjiż fid-dinja.

L-esperjenzi tal-passat urew li anke bid-disponibbiltà ta' għodod effettivi għad-dispożizzjoni tad-dinja, xi wħud huma protetti, filwaqt li oħrajn mhumiex.

Dan in-nuqqas ta' ugwaljanza mhux aċċettabbli – l-għodod kollha biex tiġi indirizzata l-pandemija jridu jkunu disponibbli għal kulħadd.

Fis-summit tagħhom tas-26 ta' Marzu 2020 taħt il-presidenza tal-Arabja Sawdija, il-mexxejja tal-G20 appellaw għal rispons trasparenti, robust, ikkoordinat, fuq skala kbira u bbażat fuq ix-xjenza fl-ispirtu ta' solidarjetà.

Huma impenjaw ruħhom li jippreżentaw front magħqud kontra t-theddida komuni tal-pandemija globali.

B'kont meħud ta' dan, fl-24 ta' April, l-Organizzazzjoni Dinjija tas-Saħħa (id-WHO) u grupp inizjali ta' atturi fil-qasam tas-saħħa nedew kollaborazzjoni dinjija għall-iżvilupp aċċellerat, għall-produzzjoni u għall-Aċċess ekwu globali għall-għodda tal-COVID-19 (Access to COVID-19 Tools - ACT) – l-Aċċelleratur ACT.

L-organizzazzjonijiet sħab jinkludu l-Fundazzjoni ta' Bill u Melinda Gates (Bill and Melinda Gates Foundation - BMGF), il-Koalizzjoni għall-Innovazzjonijiet ta' Tħejjija Epidemika (Coalition for Epidemic Preparedness Innovations -CEPI), il-Gavi, l-Alleanza għall-Vaċċini, il-Fond Globali, l-UNITAID, il-Wellcome Trust u l-industrija farmaċewtika.

Flimkien għamlu appell konġunt għall-azzjoni.

X'inhu r-Rispons Globali għall-Coronavirus?

Bi tweġiba għal-appell tal-24 ta' April għall-azzjoni, il-Kummissjoni Ewropea ħabbret li kienet qed tingħaqad ma' sħab globali biex jingħata bidu għal sforz ta' donazzjonijiet – ir-Rispons Globali għall-Coronavirus – li jibda fl-4 ta' Mejju 2020.

L-għan hu li tinġabar is-somma inizjali ta' EUR 7.5 biljun bħala parti mill-mobilizzazzjoni tar-riżorsi li għaddejja.

Ir-Rispons Globali għall-Coronavirus għandu żewġ għanijiet:

Il-vaċċini, id-djanjostiċi u t-trattamenti l-ġodda kollha żviluppati għall-coronavirus jenħtieġ li jsiru disponibbli madwar id-dinja bi prezz affordabbli, irrispettivament minn fejn ikunu ġew żviluppati.

Aktar informazzjoni tinsab fuq is-sit-elettroniku: europa.eu/global-response.

Kif ġiet stabbilita l-mira tal-ġbir ta' fondi ta' EUR 7.5 biljun?

Iċ-ċifra ta' EUR 7.5 biljun (USD 8 biljun) hija bbażata fuq kalkolu ta' dak li huwa meħtieġ inizjalment u bl-aktar mod urġenti, li sar f'Marzu 2020 mill-Bord ta' Monitoraġġ dwar it-Tħejjija Globali (GPMB).

Il-GPMB, li huwa korp indipendenti ta' monitoraġġ u responsabbiltà għat-tħejjija u l-kapaċità ta' rispons fil-każ ta' emerġenzi dinjija li jolqtu s-saħħa, imlaqqa' mid-WHO u mill-Bank Dinji, identifika nuqqas ta' finanzjament f'oqsma ewlenin għal ħtiġijiet maġġuri fil-ġlieda kontra din il-pandemija.

L-iskop huwa li jiġu żviluppati vaċċini, testijiet u prodotti terapewtiċi bla periklu b'veloċità u skala mingħajr preċedent u li dawn isiru aċċessibbli u bi prezz affordabbli b'mod ekwu għal kulħadd madwar id-dinja.

Il-GPMG indika li l-iskala sħiħa tal-manifattura u tat-twassil se tiswa' ħafna aktar mill-mira attwali, li tkopri biss ir-riżorsi inizjali li hemm bżonn bl-aktar mod urġenti.

Il-EUR 7.5 biljun se jkunu għalhekk biss punt ta' tluq għall-maratona ta' wegħdi ta' donazzjonijiet li se tibda fl-4 ta' Mejju, u 'l quddiem se jkun hemm bżonn aktar.

Il-mira finali eżatta se tiddependi fuq il-ħidma mwettqa mis-sħab globali, immonitorjati u ggwidati fi ħdan il-qafas ta' rispons kollaborattiv dinji tal-Aċċelleratur ACT.

X'inhu l-qafas tar-rispons dinji globali tal-Aċċelleratur ACT?

Aċċess universali u affordabbli għall-Istrumenti tal-COVID-19 (ACT) kien l-objettiv ewlieni tal-appell għall-azzjoni tal-24 ta' April mis-sħab tas-saħħa globali.

Minħabba f'hekk, huwa meħtieġ finanzjament sinifikanti kif ukoll qafas kollaborattiv, bi skop u struttura ċara, sabiex jiġu allinjati l-isforzi madwar id-dinja u biex jiġi żgurat li l-flus mogħtija mill-pajjiżi jintużaw b'mod tajjeb.

Abbażi ta' diskussjonijiet ma' sħab governattivi u mhux governattivi, il-Kummissjoni Ewropea tipproponi qafas kollaborattiv għar-rispons dinji tal-Aċċelleratur ACT, bħala struttura ta' koordinazzjoni biex tidderieġi u tissorvelja l-progress li jkun sar madwar id-dinja fl-aċċelerazzjoni tal-ħidma fuq it-tliet prijoritajiet li ġejjin: l-iżvilupp ta' vaċċini, aġenti terapewtiċi u djanjostika b'aċċess universali, mirfuda mit-tisħiħ tas-sistemi tas-saħħa, meħtieġa biex jitwettqu dawn il-prijoritajiet.

It-tliet missjonijiet ewlenin tagħha jkunu:

L-istruttura se tkun fis-seħħ għal sentejn (li jiġġeddu).

Tkun qed tikkapitalizza fuq l-għarfien espert tal-istituzzjonijiet u s-sħab eżistenti u mhi se tistabbilixxi l-ebda struttura jew istituzzjoni ġdida.

Min se jieħu sehem fil-qafas ta' rispons globali tal-Aċċelleratur ACT?

Fil-qalba tal-qafas ikun hemm it-tliet sħubijiet ibbażati fuq kull waħda mit-tliet prijoritajiet.

Dawn jaħdmu kemm jista' jkun b'mod awtonomu, bi fluss ta' ħidma trasversali fejn jidħlu s-sistemi tas-saħħa.

Grupp ta' sħab governattivi u oħrajn privati mingħajr skop ta' qligħ jiffaċilitaw il-ħidma tas-sħubijiet fejn jidħlu l-vaċċin, l-aġenti terapewtiċi u d-djanjostika.

Il-Kummissjoni Ewropea se tikkomunika mal-gvernijiet li, b'kollaborazzjoni, laqqgħu il-konferenza tad-donaturi tal-4 ta' Mejju.

Is-sħab privati mingħajr skop ta' qligħ jistgħu jkunu organizzazzjonijiet b'firxa globali u storja ta' ħidma pożittiva fil-ħidma għal beni pubbliċi dinjija, bħall-Fondazzjoni ta' Bill & Melinda Gates, il-Wellcome Trust u l-Forum Ekonomiku Dinji.

Il-Kummissjoni Ewropea hi tal-fehma li l-qafas tal-Aċċelleratur ACT jista' jirrapporta lejn xi entità dinjija bħal ma hu l-G20, possibilment b'estensjoni lejn l-Unjoni Afrikana, lill-Kooperazzjoni Ekonomika Asja-Paċifiku, lill-Organizzazzjoni Dinjija tas-Saħħa u lill-Grupp tal-Bank Dinji dwar:

Kif jiffunzjonaw it-tliet sħubijiet?

Kull sħubija jkollha żewġ konvenjaturi konġunti mogħnija bis-setgħa u bir-riżorsi biex janimaw sħubija mal-atturi rilevanti kollha (is-settur pubbliku, l-industrija, ir-riċerka, il-finanzjaturi, ir-regolaturi, l-organizzazzjonijiet internazzjonali).

Kull waħda mit-tliet sħubijiet tallinja l-azzjonijiet tal-atturi involuti f'approċċ ta' katina tal-valur sħiħa (mir-riċerka sat-twassil u l-aċċess universali).

Flimkien, huma jiżviluppaw l-aġenda u jimplimentaw b'mod konġunt il-ħidma meħtieġa.

L-appoġġ lis-sistemi tas-saħħa sabiex ikunu jistgħu jlaħħqu mal-coronavirus jingħata permezz ta' fluss tax-xogħol trażversali, li fih id-WHO jkollha rwol prominenti.

Min hu responsabbli għall-fondi miġbura?

Il-Kummissjoni se tirreġistra u żżomm reġistru tal-wegħdiet li jsiru minn pajjiżi, organizzazzjonijiet internazzjonali, istituzzjonijiet finanzjarji, mis-settur privat u l-fondazzjonijiet li jkunu diretti lejn il-ħtiġijiet fejn jidħlu d-djanjostika, it-trattamenti u l-vaċċini sa tmiem Mejju 2020.

Il-Kummissjoni mhi se tirċievi l-ebda pagament mill-finanzjament imwiegħed fil-kontijiet tagħha.

Il-fondi jmorru direttament għand id-destinatarji.

Madankollu, id-destinatarji ma jiddeċidux waħedhom dwar l-użu tad-donazzjoni, iżda bi qbil mas-sħubija.

L-impenn huwa li l-vaċċini, id-djanjostiċi u t-trattamenti l-ġodda kollha kontra l-coronavirus jsiru disponibbli madwar id-dinja bi prezz affordabbli, irrispettivament minn fejn ikunu ġew żviluppati.

F'dan il-kuntest, kemm hija lesta l-Kummissjoni Ewropea li twiegħed flus f'dan il-kuntest?

Biex tgħin li jintlaħqu l-għanijiet tar-Rispons Globali għall-Coronavirus, il-Kummissjoni Ewropea qed twiegħed EUR 1 biljun mill-baġit tagħha f'għotjiet, ikkumplimentati minn EUR 400 miljun f'garanziji fuq self (Aċċess għall-Finanzjament ta' Riskju għall-Faċilità Finanzjarja dwar il-Mard Infettiv ta' InnovFin, implimentata mill-Bank Ewropew tal-Investiment).

Il-flus jiġu mir-riprijoritizzazzjoni ta' Orizzont 2020 (EUR 1 biljun), RescEU ( EUR 80 miljun), l-Istrument għall-Appoġġ ta' Emerġenza (EUR 150 miljun) u minn strumenti esterni (EUR 170 miljun).

EUR 100 miljun se jingħataw lis-CEPI u EUR 158 miljun lill-Organizzazzjoni Dinjija tas-Saħħa.

Sejħiet għal proposti u proġetti ffinanzjati mill-UE taħt l-Orizzont 2020 ser jiġu allinjati mal-objettivi tat-tliet sħubiji u soġġetti għal aċċess miftuħ għad-data.

Dawn se jkunu mmirati l-aktar lejn ir-riċerka xjentifika u l-innovazzjoni rivoluzzjonarja permezz tal-Kunsill Ewropew tal-Innovazzjoni.

Il-finanzjament taħt RescEU se jmur għall-akkwist, il-bini ta' riżervi u d-distribuzzjoni ta' vaċċini, aġenti terapewtiċi u dijanjostika.

Min jista' jwiegħed?

Għaliex l-individwi privati ma jistgħux jagħmlu donazzjoni fil-kuntest tar-Rispons Globali għall-Coronavirus?

Il-pajjiżi u l-entitajiet privati kollha jistgħu jagħmlu wegħdi, jiġifieri n-negozji, il-fondazzjonijiet, l-organizzazzjonijiet filantropiċi.

L-individwi jistgħu juru l-appoġġ tagħhom għall-appell billi jinteraġixxu online, ixerrdu l-għarfien dwar l-inizjattiva u jħajru lill-kumpaniji biex jieħdu sehem fiha.

Il-Kummissjoni mhix qed titlob donazzjonijiet mingħand individwi privati.

Madankollu, iċ-ċittadini jistgħu jagħtu donazzjoni bħala appoġġ għall-Fond ta' Rispons COVID-19 tad-WHO jew lil organizzazzjonijiet sħab.

Fejn se jmorru l-wegħdiet ta' donazzjonijiet?

Il-konferenza tad-donaturi tal-4 ta' Mejju għandha l-għan li timmobilizza EUR 7.5 biljun ta' finanzjament ġdid (sa mit-30 ta' Jannar).

Is-EUR 7.5 biljun jitqassmu b'mod indikattiv għal kull sħubija (vaċċini, trattamenti, djanjostiċi), u fi ħdan kull sħubija għar-riċerka u l-iżvilupp u għall-iskjerament.

Hekk kif tintemm il-maratona ta' wegħdi inizjali jiġu mmobilizzati riżorsi addizzjonali abbażi tal-ħtiġijiet identifikati u ġġustifikati mis-sħubiji.

Id-donaturi jistgħu jagħtu donazzjonijiet lis-sħubijiet (permezz tal-konvenjatur konġunt) jew direttament lil sħab individwali li jiffurmaw parti mis-sħubija.

Huma għandhom ukoll l-opzjoni li jagħtu donazzjoni b'appoġġ għal sistemi tas-saħħa f'pajjiżi fraġli għal azzjonijiet marbuta mal-coronavirus li jsiru permezz tad-WHO.

Il-flus jgħaddu direttament għas-sħubiji (il-konvenjatur konġunt) jew lil destinatarji oħra fil-mira.

Il-wegħdiet tar-riżorsi jistgħu jieħdu l-forma ta':

Kull sħubija ser tkun mistennija li tirrapporta d-donazzjonijiet kollha li jkunu waslulha bħala parti mill-qafas tal-Aċċelleratur ACT lill-grupp ta' faċilitazzjoni, li jissorvelja u jikkomunika rapporti ta' progress u jirrapporta lill-komunità dinjija u lill-pubbliku inġenerali dwar ir-riżorsi mwiegħda, dawk li jkunu waslu, u dawk użati, kif ukoll dwar dawk li jkunu għadhom meħtieġa.

Min jikseb il-finanzjament u kif jista' wieħed jara li ma jkunx hemm potenzjal ta' kunflitti ta' interess

It-tliet sħubijiet (il-vaċċini, it-trattamenti, id-dijanjostika) se jinkludu sħab li huma organizzazzjonijiet ewlenin fir-rispons globali għall-coronavirus b'mandat u interess fit-tisħiħ tas-saħħa madwar id-dinja.

Ir-riċevituri diretti ta' finanzjament se jkunu organizzazzjonijiet stabbiliti li jappoġġaw l-iżvilupp u l-użu ta' testijiet, trattamenti u vaċċini, skont proċessi u kriterji miftiehma u ppruvati.

Destinatarju ma jiddeċidix waħdu dwar l-użu tad-donazzjoni, iżda bi qbil mas-sħubija.

Min se jkollu s-sjieda tal-prodotti manifatturati b'finanzjament mill-inizjattiva?

Fil-każ ta' riċerka ffinanzjata minn fondi pubbliċi, għandu jkun hemm aċċess miftuħ għar-riżultati, jiġifieri għad-data, l-għarfien u l-proprjetà intellettwali sa fejn meħtieġ biex jiġu żgurati l-iskjerament u l-aċċess globali.

Il-finanzjament se jkun ta' benefiċċju għall-organizzazzjonijiet li jistinkaw biex jiżguraw li l-prodotti jkunu disponibbli, aċċessibbli u affordabbli madwar id-dinja, speċjalment fl-aktar pajjiżi vulnerabbli.

Fil-prinċipju, is-sħab kummerċjali mhux se jkunu obbligati li jirrinunzjaw għall-proprjetà intellettwali tagħhom, iżda l-finanzjament imwiegħed se jkun akkumpanjat minn impenji minn donaturi b'appoġġ għall-aċċess globali u l-użu ġust ta' djanjostiċi, trattament u vaċċini ġodda kontra l-coronavirus.

Fejn huma l-ħtiġijiet ewlenin fl-oqsma ta' vaċċini, terapiji u djanjostiċi?

F'dawn it-tliet oqsma, l-aktar urġenti huma r-riċerka u l-iżvilupp (il-validazzjoni tat-testijiet), iżda jeżisti nuqqas ta' finanzjament primarjament fejn jidħlu l-manifattura, l-akkwist u l-iskjerament.

Is-sitwazzjoni attwali hi kif ġej:

X'inhi l-iskeda ta' żmien stmata għat-twettiq tat-tliet oqsma?

Minħabba l-kriżi attwali, mhemmx ħin x'nitilfu.

Il-fondi se jiġu allokati malajr kemm jista' jkun.

Filwaqt li numru ta' soluzzjonijiet diġà qed jiġu investigati, R&D, il-manifattura u l-iskjerament huma kollha passi li jieħdu ħafna ħin u li jużaw ħafna riżorsi.

Din hija r-raġuni għaliex huwa kruċjali li jiġu kkoordinati l-isforzi fuq livell internazzjonali, biex jiġu identifikati malajr kemm jista' jkun l-aktar soluzzjonijiet promettenti filwaqt li jitħaffef l-iżvilupp tagħhom.

X'inhuma r-rabtiet mal-fondi diġà miġbura għad-WHO?

Il-finanzjament imwiegħed lill-Organizzazzjoni Dinjija tas-Saħħa (WHO) b'rabta mal-ġlieda kontra l-coronavirus mit-30 ta' Jannar 2020 – id-data li fiha hija ddikjarat il-coronavirus bħala emerġenza tas-saħħa dinjija – se jingħadd bħala parti mill-mira ta' finanzjament għar-Rispons Globali.

Dan jippermetti l-allinjar tar-riżorsi li jkunu diġà mwiegħda minn pajjiżi li jkunu bdew jirkupraw mit-tifqigħa tal-emerġenza dinjija.

X'inhi r-rabta mar-riforniment ta' Gavi, l-Alleanza għall-Vaċċini?

Biex tiġi ffaċċjata din il-kriżi, il-pajjiżi li qed jiżviluppaw jeħtieġu difiżi qawwija.

L-iskjerament ta' vaċċini kontra l-coronavirus se jkun prattikament impossibbli jekk jitħallew jikkollassaw il-programmi tal-vaċċinazzjoni.

Dawn is-sistemi tas-saħħa jipprovdu l-infrastruttura ċentrali meħtieġa għad-distribuzzjoni tagħhom - l-ktajjen tal-provvista, it-tagħmir tal-katina tal-kesħa, il-ħaddiema mħarrġa fil-kura tas-saħħa, is-sorveljanza tal-mard u s-sensibilizzazzjoni tal-komunità.

L-appoġġ għal pajjiżi bi dħul aktar baxx, bħala parti mir-rispons dinji tagħna, huwa essenzjali biex tiġi żgurata s-sigurtà tas-saħħa dinjija tagħna u biex jiġu evitati pandemiji fil-ġejjieni.

Minħabba din il-ħtieġa madwar id-dinja, jintlaqgħu wkoll wegħdiet għar-riforniment tal-Gavi, bħala kontribuzzjoni biex jinġabru mill-inqas USD 7.4 biljun għall-perjodu ta' ħames snin li jmiss tagħha.

L-UE u l-koospitanti tal-inizjattiva tad-donaturi huma sostenituri qawwija ta' Gavi u tar-rwol tagħha fir-rispons kontra l-pandemija dinjija tal-coronavirus.

Il-frott tal-inizjattiva se jibbenefika biss lil dawk il-pajjiżi li jipparteċipaw?

Le, l-għan ta' dan l-avveniment b'appell għal wegħdiet ta' donazzjonijiet huwa li jitħaffu l-innovazzjonijiet u li jiġi żgurat l-aċċess għal kulħadd, irrispettivament mill-oriġini ġeografika tal-fondi.

Il-pandemiji jistgħu jiġu kkontrollati b'mod effettiv biss meta s-soluzzjonijiet jintużaw globalment.

L-inizjattiva għandha l-għan li tiġbor kontribuzzjonijiet finanzjarji sinifikanti biex tiżviluppa d-djanjostiċi, it-trattamenti u l-vaċċini u tiżgura impenn politiku ta' livell għoli biex jiġi żgurat aċċess ekwu għad-djanjostiċi, għat-trattamenti u għall-vaċċini biex jiġi żgurat li ħadd ma jibqa' lura.

Għal aktar informazzjoni

Is-sit web tar-Rispons Globali għall-Coronavirus


Ir-Regolament dwar l-apparati mediċi: il-Kummissjoni tilqa' l-appoġġ tal-Kunsill biex tingħata prijorità lill-ġlieda kontra l-coronavirus

Il-Kummissjoni Ewropea tilqa' l-adozzjoni min-naħa tal-Parlament Ewropew u tal-Kunsill tal-proposta biex id-data tal-applikazzjoni tar-Regolament dwar l-apparati mediċi tiġi posposta b'sena.

Dan se jippermetti lil dawk kollha li għandhom rwol ewlieni fiha, jiġifieri lill-Istati Membri, lill-istituzzjonijiet tas-saħħa u lill-operaturi ekonomiċi, jagħtu prijorità lill-ġlieda kontra l-pandemija tal-coronavirus li hawn bħalissa, u l-għoti ta' prijorità lil din il-ġlieda huwa importanti ferm biex jingħażel iż-żmien li fih għandhom jitneħħew il-miżuri ta' konfinament hekk kif l-Istati Membri jerġgħu jibdew jirkupraw.

L-emenda li ġiet adottata tqis il-ħtieġa li jkun hemm iktar apparat mediku ta' importanza vitali disponibbli fl-UE kollha u fl-istess ħin tkompli tiżgura s-saħħa u s-sikurezza tal-pazjenti sa ma tibda tapplika l-leġiżlazzjoni l-ġdida.

Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “Nilqa' l-adozzjoni fi żmien rekord min-naħa tal-Parlament Ewropew u tal-Kunsill tal-proposta biex id-data tal-applikazzjoni tar-Regolament dwar l-apparati mediċi tiġi posposta b'sena.

Aħna determinati niżguraw li l-industriji tal-qasam mediku tagħna jagħmlu ħilithom biex jagħmlu dak li għandna bżonnhom jagħmlu — jiġifieri jgħinu fil-ġlieda kontra din il-pandemija.

L-Unjoni Ewropea se tagħmel dak kollu li hemm bżonn biex tappoġġa s-sistemi tas-saħħa tagħna fil-mument li għandhom bżonnu.”

Il-Kummissarju għas-Saħħa u s-Sikurezza Alimentari, Stella Kyriakides, qalet hekk: “L-adozzjoni tal-bieraħ se tippermettilna lkoll nibqgħu niffukaw fuq l-iktar kwistjonijiet importanti f'dan iż-żmien ta' kriżi, u se tiżgura li l-apparat mediku ta' importanza vitali jibqa' jkun disponibbli.

Din turi biċ-ċar li aħna determinati nindirizzaw din il-pandemija b'mod kontinwu bil-mezzi kollha possibbli, filwaqt li nżommu dejjem is-sikurezza tal-pazjenti bħala l-għan aħħari tagħna.

Nirringrazzja lill-Parlament u lill-Kunsill talli ttrattaw din il-proposta urġenti b'mod effiċjenti u talli kkooperaw magħna dwarha u approvawha fi żmien rekord.”

Il-kriżi tal-coronavirus iżżid id-domanda għal ċertu apparat mediku ta' importanza vitali.

Għalhekk huwa importanti li nevitaw iktar diffikultajiet marbutin mad-disponibbiltà tat-tali apparat jew iktar riskji li jkun hemm nuqqas ta' dan l-apparat jew li jkun hemm dewmien fid-disponibbiltà tiegħu li jaf ikunu ġejjin mill-kapaċità limitata tal-awtoritajiet jew tal-korpi ta' valutazzjoni tal-konformità b'rabta mal-implimentazzjoni tar-Regolament dwar l-apparati mediċi.

Għaldaqstant l-emenda li ġiet adottata tipposponi l-applikazzjoni tar-Regolament dwar l-apparati mediċi b'sena, eżattament sas-26 ta' Mejju 2021.

Ir-regoli li japplikaw bħalissa se jkomplu jiggarantixxu saħħet il-pazjenti u s-sikurezza tagħhom.

Kuntest

L-Istati Membri, l-awtoritajiet nazzjonali, l-istituzzjonijiet tas-saħħa u l-operaturi ekonomiċi spiċċaw taħt pressjoni qawwija minħabba l-pandemija tal-coronavirus u l-kriżi tas-saħħa pubblika li din ħolqot.

Għal dawn iċ-ċirkustanzi hemm bżonn ta' riżorsi addizzjonali sostanzjali, u żdiedet b'mod konsiderevoli l-ħtieġa li jkun hemm iktar apparat mediku ta' importanza vitali disponibbli.

Xejn minn dak li ssemma hawn fuq ma seta' jiġi previst meta ġie adottat ir-Regolament dwar l-apparati mediċi.

Din is-sitwazzjoni tolqot bil-kbir l-oqsma differenti li jkopri r-Regolament dwar l-apparati mediċi.

Għalhekk wisq probabbli l-Istati Membri, l-istituzzjonijiet tas-saħħa, l-operaturi ekonomiċi u partijiet rilevanti oħrajn ma kinux se jkunu jistgħu jimplimentaw dak ir-Regolament u japplikawh mid-data li kienet prevista għall-applikazzjoni tiegħu, jiġifieri mis-26 ta' Mejju 2020.

Sabiex jiġi żgurat qafas regolatorju effettiv għall-apparat mediku, din l-emenda tipposponi wkoll id-data tat-tħassir tad-Direttiva dwar il-mezzi mediċi attivi li jiddaħħlu f'xi parti tal-ġisem u tad-Direttiva dwar il-mezzi mediċi b'sena.

Din l-adozzjoni mhix se taffettwa d-data tal-applikazzjoni tar-Regolament dwar l-apparati mediċi dijanjostiċi in vitro, li se jibda japplika mis-26 ta' Mejju 2022 'il quddiem.

L-emenda tar-Regolament dwar l-apparati mediċi tikkumplimenta miżuri importanti oħrajn fil-qasam tal-apparat mediku li l-Kummissjoni qed tkompli tadotta fil-ġlieda tagħha kontra l-pandemija tal-coronavirus.

Il-Kummissjoni adottat din il-proposta fit-3 ta' April, u l-Parlament Ewropew ta l-appoġġ tiegħu għaliha fis-17 ta' April.

Bħala l-aħħar pass, ilbieraħ il-Kunsill ivvota favur l-adozzjoni tagħha, u issa din se tidħol fis-seħħ malli tiġi ppubblikata f'Il-Ġurnal Uffiċjali tal-Unjoni Ewropea.

Ħoloq utli

L-apparat mediku

Il-paġna web speċifika tal-Kummissjoni dwar ir-rispons tal-UE għat-tifqigħa tal-COVID-19


L-UE tniedi strument pilota ġdid ta' €50 miljun biex tiżviluppa l-ħiliet u l-edukazzjoni fl-Ewropa kollha

Il-Fond Ewropew tal-Investiment (FEI) u l-Kummissjoni Ewropea qed iniedu strument ta' garanzija pilota ġdid sabiex itejbu l-aċċess għall-finanzjament għall-individwi u għall-organizzazzjonijiet li jixtiequ jinvestu fil-ħiliet u fl-edukazzjoni.

L-iskema pilota ta' €50 miljun se tappoġġa l-finanzjament għall-istudenti u għal min qed jitgħallem, għall-intrapriżi li qed jinvestu fit-titjib tal-ħiliet tal-impjegati tagħhom u għall-organizzazzjonijiet li jipprovdu l-edukazzjoni u t-taħriġ.

L-Istrument ta' Garanzija Pilota għall-Ħiliet u għall-Edukazzjoni (Skills & Education Guarantee Pilot – S&E Pilot) huwa inizjattiva ġdida għall-finanzjament tad-dejn maħsuba biex tistimola l-investimenti fl-edukazzjoni, fit-taħriġ u fil-ħiliet – bħala parti mis-soluzzjoni biex aktar nies isibu impjieg u bħala rispons għall-ħtiġijiet dejjem jinbidlu tal-ekonomija Ewropea.

Din l-inizjattiva hija partikolarment rilevanti fis-sitwazzjoni ekonomika diffiċli li qed jiffaċċjaw iċ-ċittadini u l-intrapriżi Ewropej bħalissa minħabba l-pandemija tal-coronavirus.

Se tappoġġa lill-kumpaniji u lill-istudenti matul il-kriżi u warajha, sabiex tiżgura li l-Ewropa tista' tiżviluppa u tibqa' tkun minn ta' quddiem fir-rigward tal-iżviluppi teknoloġiċi globali, tmexxi l-ekonomija tal-għarfien tagħha 'l quddiem u taċċellera l-irkupru ekonomiku tagħha.

Il-Viċi President tal-Kummissjoni Ewropea għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Bil-potenzjal li jiġu mmobilizzati €200 miljun f'investimenti għall-iżvilupp tal-edukazzjoni u tal-ħiliet, l-Istrument ta' Garanzija Pilota għall-Ħiliet u għall-Edukazzjoni huwa pass lejn soċjetajiet u ekonomiji aktar reżiljenti u inklużivi sakemm l-UE tirkupra mill-pandemija tal-COVID-19.

Jista' jipprovdi l-appoġġ meħtieġ għall-iżvilupp ta' opportunitajiet ta' apprendiment u ta' ħiliet għal xi wħud mis-setturi l-aktar kritiċi, bħal pereżempju s-saħħa, l-edukazzjoni, is-sigurtà, u l-ekonomija diġitali u ekoloġika.

Il-ftuħ tal-finanzjament lil min qed jitgħallem, lin-negozji u lill-organizzazzjonijiet edukattivi se jippermetti li kemm jista' jkun nies u negozji jibbenefikaw minnu.”

Il-Kap Eżekuttiv tal-FEI, Alain Godard, qal: “L-investimenti fil-ħiliet jikkontribwixxu għat-tkabbir, għall-kompetittività u għall-konverġenza soċjali.

L-Istrument ta' Garanzija Pilota l-ġdid għall-Ħiliet u għall-Edukazzjoni li tnieda llum joffri lill-istudenti u lin-negozji opzjonijiet ġodda biex isibu l-appoġġ li għandhom bżonn biex jikbru, filwaqt li jindirizza l-isfidi marbuta mat-trasformazzjonijiet diġitali u mat-tranżizzjoni lejn ekonomija ħielsa mill-karbonju. Billi ntejbu l-aċċess għall-opportunitajiet ta' edukazzjoni u ta' taħriġ, nistgħu nappoġġaw forza tax-xogħol li tista' tadatta aktar għall-ambjenti li dejjem qed jinbidlu, u dan huwa ferm aktar kruċjali f'dan il-mument ta' kriżi.”

Fil-fażi pilota tiegħu, l-S&E Pilot se jipprovdi garanzija tal-UE ta' massimu ta' €50 miljun appoġġata mill-Fond Ewropew għall-Investimenti Strateġiċi (FEIS), u b'hekk jattiva l-finanzjament tad-dejn għall-proġetti tal-ħiliet u tal-edukazzjoni fl-Ewropa, bl-għan li jimmobilizza finanzjament totali ta' aktar minn €200 miljun.

L-istituzzjonijiet finanzjarji jew il-fornituri tal-edukazzjoni u tat-taħriġ interessati jistgħu japplikaw biex isiru intermedjarji finanzjarji u jipparteċipaw fl-iskema billi jwieġbu għas-Sejħa għal Espressjonijiet ta' Interess miftuħa ppubblikata mill-FEI.

L-għażla tal-intermedjarji finanzjarji hija ġestita mill-FEI.

L-FEI se jipprovdi garanzija limitata tal-ewwel telf (jew kontrogaranzija) bla ħlas lill-intermedjarji finanzjarji magħżula li jkunu qegħdin jibnu portafolli ġodda ta' finanzjament tad-dejn għall-istudenti u għan-negozji.

L-istudenti u n-negozji eliġibbli se jkollhom aċċess għal tipi differenti ta' finanzjament (eż. self, pagamenti differiti, self marbut mal-introjtu, eċċ.) permezz ta' intermedjarji finanzjarji dedikati, bħal pereżempju istituzzjonijiet finanzjarji, universitajiet u ċentri ta' taħriġ vokazzjonali, garantiti mill-UE.

Fl-aħħar mill-aħħar, bis-saħħa tal-garanzija, il-benefiċjarji finali se jkun jistgħu jaċċessaw il-finanzjament aktar faċilment u b'kundizzjonijiet aħjar.

Il-fażi pilota tal-inizjattiva se titnieda fl-2020 bl-objettiv li ssir strument finanzjarju standard wara l-2020, fi ħdan il-qafas finanzjarju pluriennali tal-UE li jmiss (2021 – 2027).

Iċ-Ċentru Ewropew ta' Konsulenza għall-Investimenti se jipprovdi wkoll appoġġ għall-bini ta' kapaċità sabiex jgħin fil-promozzjoni tal-Istrument Pilota.

Informazzjoni ġenerali

L-S&E Pilot għandu l-għan li jappoġġa lill-benefiċjarji finali li ġejjin:

L-individwi (studenti u min qed jitgħallem) li jridu jkomplu jistudjaw u jtejbu l-ħiliet tagħhom permezz tal-akkademiċi, tat-taħriġ vokazzjonali, tal-apprendiment tul il-ħajja u forom oħrajn ta' edukazzjoni, inkluż permezz tal-mezzi diġitali.

L-S&E Pilot se jappoġġa wkoll il-mobbiltà tal-istudenti u ta' min qed jitgħallem li qed isegwu programmi edukattivi fi Stat Membru differenti minn dak tar-residenza tagħhom.

L-intrapriżi Ewropej li jikkontribwixxu għal tali sforzi ta' trasformazzjoni tal-ħiliet u li jiffaċilitawhom billi jinvestu fit-titjib tas-sett ta' ħiliet u tal-użu tal-ħiliet tal-forza tax-xogħol tagħhom.

Dan jgħin biex jiżdiedu l-kompetittività u l-produttività tal-kumpanija, filwaqt li jinżammu l-impjiegi.

L-organizzazzjonijiet Ewropej li huma attivi fil-qasam tal-iżvilupp tal-ħiliet, tat-taħriġ u tal-edukazzjoni jew li jiżviluppaw proġetti fil-qasam tal-edukazzjoni.

L-objettiv tagħhom huwa li jtejbu b'mod sinifikanti l-ekosistema tal-provvista tal-edukazzjoni, tat-taħriġ u tas-servizzi relatati mal-ħiliet, inkluż permezz tal-mezzi diġitali.

Il-kindergartens, l-iskejjel preprimarji, is-servizzi tat-tfulija bikrija u organizzazzjonijiet simili huma inklużi f'din il-kategorija wkoll.

Għal Aktar Informazzjoni:

Sejħa għal Espressjonijiet ta' Interess tal-FEI

Sit web tal-FEIS

Ir-rispons tal-UE għall-coronavirus


Il-Coronavirus: il-Kummissjoni tħabbar miżuri eċċezzjonali ta' appoġġ għas-settur agroalimentari

Il-Kummissjoni qed tieħu azzjoni rapida u tipproponi miżuri eċċezzjonali addizzjonali biex tkompli tappoġġa l-aktar swieq agrikoli u alimentari milquta.

Is-settur agroalimentari tal-UE qed juri reżiljenza f'dawn iż-żminijiet mingħajr preċedent minħabba t-tifqigħa tal-coronavirus.

Madankollu, xi swieq intlaqtu ħażin mill-konsegwenzi ta' din il-kriżi tas-saħħa pubblika.

Il-pakkett ippreżentat illum jinkludi miżuri ta' għajnuna għall-ħżin privat (PSA) fis-setturi tal-ħalib u tal-laħam, l-awtorizzazzjoni ta' miżuri ta' awtoorganizzazzjoni tas-suq mill-operaturi fis-setturi milquta ħażin u l-flessibilità fil-programmi ta' appoġġ għas-suq tal-frott u l-ħaxix, tal-inbid u ta' prodotti oħra.

Il-Kummissarju għall-Agrikoltura Janusz Wojciechowski qal: “Il-konsegwenzi tal-kriżi tal-coronavirus qed jinħassu dejjem aktar fis-settur agroalimentari, għaldaqstant iddeċidejna li nieħdu azzjoni rapida, flimkien mal-miżuri li diġà ttieħdu minn mindu faqqgħet din il-kriżi.

Skont l-iżviluppi tas-suq bħalissa, il-miżuri proposti huma maħsuba biex jibagħtu sinjal immirat biex jistabbilizza s-swieq.

Dawn jitqiesu bħala l-aktar xierqa biex jiżguraw l-istabbiltà tal-prezzijiet u tal-produzzjoni futuri, u għalhekk jiżguraw ukoll il-fornimenti u s-sigurtà alimentari.

Il-pakkett ġdid u eċċezzjonali ta' miżuri li qed inħabbru llum għandu l-għan li jappoġġa l-aktar setturi agroalimentari affettwati billi jindirizza kemm it-tfixkil diġà osservat kif ukoll ir-riskji futuri.

Konvint li dawn il-miżuri se jnaqqsu l-piż minn fuq is-swieq u se jwasslu malajr għal riżultati konkreti.”

Il-miżuri eċċezzjonali mħabbra bħala rispons addizzjonali għall-kriżi tal-coronavirus jinkludu:

Il-Kummissjoni għandha l-għan li tadotta dawn il-miżuri sa tmiem April.

Iżda qabel iridu jiġu kkonsultati l-Istati Membri u jivvutaw dwar dawn il-miżuri, għalhekk jistgħu jkunu soġġetti għal tibdil.

Id-dettalji kollha ta' dawn il-proposti se jiġu żvelati waqt l-adozzjoni finali tagħhom.

Il-pakkett imħabbar illum ikompli mal-pakkett komprensiv ta' miżuri oħra adottati aktar kmieni mill-Kummissjoni biex jingħata appoġġ lis-settur agroalimentari fil-kriżi attwali, bħaż-żieda fl-ammonti tal-għajnuna mill-Istat, iż-żieda fil-pagamenti bil-quddiem, u l-iskadenzi estiżi għall-preżentazzjoni tat-talbiet għall-pagament.

Iż-żieda fil-flessibilità fir-rigward tar-regoli dwar il-Politika Agrikola Komuni għandhom l-għan li jnaqqsu l-piż amministrattiv minn fuq il-bdiewa u l-amministrazzjonijiet nazzjonali.

Għal aktar informazzjoni

L-appoġġ għas-settur agroalimentari għall-coronavirus

Ir-rispons tal-UE għall-coronavirus

Il-miżuri tas-suq tal-Politika Agrikola Komuni


COVID-19: Il-Kummissjoni tippreżenta linji gwida dwar miżuri fil-fruntieri li jipproteġu s-saħħa u jiżguraw id-disponibbiltà ta' prodotti u servizzi essenzjali

Illum il-Kummissjoni ppreżentat linji gwida lill-Istati Membri dwar miżuri għall-ġestjoni tal-fruntieri relatati mas-saħħa fil-kuntest tal-emerġenza tal-COVID-19.

L-għan aħħari huwa l-ħarsien tas-saħħa taċ-ċittadini u li jiġi żgurat l-aħjar trattament tal-persuni li jkollhom jivvjaġġaw, u li l-prodotti u s-servizzi essenzjali jibqgħu disponibbli.

Il-Kummissarji Kyriakides u Johansson ippreżentaw il-linji gwida lill-Ministri tal-UE responsabbli mis-Saħħa u mill-Affarijiet Interni fl-ewwel laqgħa konġunta bil-vidjo li bdiet dalgħodu fil-11am.

Il-President von der Leyen qalet: “Il-miżuri tagħna biex inrażżnu t-tifqigħa tal-Coronavirus se jkunu effettivi biss jekk nikkoordinaw bejnietna fil-livell Ewropew.

Jeħtieġ li nieħdu miżuri eċċezzjonali biex nipproteġu s-saħħa taċ-ċittadini tagħna.

Iżda ejjew niżguraw li l-prodotti u s-servizzi essenzjali jibqgħu jiċċirkolaw fis-suq intern tagħna.

Dan huwa l-uniku mod kif nistgħu nipprevjenu nuqqasijiet ta' tagħmir mediku jew ikel.

Din mhijiex biss kwistjoni ekonomika: is-suq intern tagħna huwa għodda fundamentali tas-solidarjetà Ewropea.

Ninsab f'taħditiet mal-Istati Membri kollha biex niffaċċjaw din l-isfida flimkien, bħala Unjoni.”

Il-linja gwida jistabbilixxu l-prinċipji għal approċċ integrat għal ġestjoni effettiva tal-fruntieri biex nipproteġu s-saħħa filwaqt li nħarsu l-integrità tas-suq intern.

Il-protezzjoni tas-saħħa tan-nies

Dawk il-persuni li jkunu identifikati bħala f'riskju li jxerrdu l-COVID-19 għandu jkollhom aċċess għal kura tas-saħħa xierqa, jew fil-pajjiż fejn jaslu jew fil-pajjiż minn fejn jitilqu, u dan għandu jiġi kkoordinat bejniethom.

Huwa possibbli li kull min jidħol fit-territorju nazzjonali jsirulu kontrolli tas-saħħa mingħajr ma' jiddaħħlu kontrolli formali fil-fruntieri interni.

Id-differenza bejn il-kontrolli tas-saħħa normali u l-kontrolli fuq il-fruntiera hija l-possibbiltà li persuni individwali ma jitħallewx jidħlu.

Il-persuni li jkunu morda m'għandhomx jiġu mċaħħda d-dħul iżda għandhom jingħataw aċċess għall-kura tas-saħħa.

L-Istati Membri jistgħu jerġgħu jintroduċu kontrolli fil-fruntieri interni għal raġunijiet ta' ordni pubbliku li, f'sitwazzjonijiet kritiċi estremi, jistgħu jinkludu s-saħħa pubblika.

Dawn il-kontrolli fuq il-fruntiera għandhom jiġu organizzati biex jiġi evitat li jiffurmaw ġemgħat kbar ta' nies (pereż. kjuwijiet), li jżidu r-riskju li jinfirex il-virus.

L-Istati Membri għandhom jikkoordinaw bejniethom biex jagħmlu kontrolli tas-saħħa fuq naħa waħda biss tal-fruntiera.

Il-kontrolli fuq il-fruntiera għandhom jiġu applikati b'mod proporzjonat u b'kunsiderazzjoni għas-saħħa tan-nies.

L-Istati Membri għandhom iħallu liċ-ċittadini u lir-residenti tagħhom jidħlu dejjem, u għadhom jiffaċilitaw it-tranżitu taċ-ċittadini u tar-residenti tal-UE li jkunu qegħdin jirritornaw lejn djarhom.

Madankollu, jistgħu jieħdu miżuri bħall-obbligu ta' perjodu ta' awtoiżolament, jekk ikunu qed jimponu l-istess obbligu fuq iċ-ċittadini tagħhom stess.

L-Istati Membri għandhom jiffaċilitaw il-qsim ta' ħaddiema fruntaliera, iżda mhux biss dawk li jaħdmu fil-kura tas-saħħa u fis-settur tal-ikel, u servizzi essenzjali oħra (pereż. l-indukrar tat-tfal u tal-anzjani, il-persunal kritiku għall-utilitajiet).

L-iżgurar taċ-ċirkolazzjoni ta' prodotti u servizzi essenzjali

Iċ-ċirkolazzjoni libera tal-prodotti hija kruċjali biex il-prodotti jibqgħu disponibbli.

Dan huwa kruċjali b'mod partikolari għall-prodotti essenzjali bħall-provvisti tal-ikel fosthom tal-bhejjem, it-tagħmir u l-provvisti mediċi u protettivi vitali.

B'mod ġenerali, il-miżuri ta' kontroll ma għandhomx joħolqu tfixkil għall-ktajjen tal-provvista, għas-servizzi ta' interess ġenerali essenzjali u għall-ekonomiji nazzjonali u l-ekonomija tal-UE kollha kemm hi.

L-Istati Membri għandhom jagħżlu korsiji ta' prijorità għat-trasport tal-merkanzija (pereż. permezz tal-“korsiji ekoloġiċi”).

Bl-istess mod, il-moviment sikur tal-ħaddiema fis-settur tat-trasport, fosthom is-sewwieqa tat-trakkijiet u tal-ferroviji, il-piloti u l-ekwipaġġi tal-ajru huwa fattur ewlieni biex jiġi żgurat il-moviment xieraq tal-prodotti u tal-persunal essenzjali.

Ma għandha tiġi imposta l-ebda ċertifikazzjoni addizzjonali fuq il-prodotti li jiċċirkolaw legalment fis-suq uniku tal-UE.

Skont l-Awtorità Ewropea dwar is-Sigurtà fl-Ikel, ma hemm l-ebda evidenza li l-ikel huwa sors tal-COVID-19, jew sors li jittrażmetti l-COVID-19.

Għal aktar informazzjoni

Il-Linji gwida għal miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali

#coronavirus


Il-Coronavirus: Il-Kummissjoni toffri finanzjament lill-kumpanija tat-tilqim innovattiv CureVac

Illum, il-Kummissjoni offriet appoġġ finanzjarju sa €80 miljun lil CureVac, żviluppatur ta' tilqim innovattiv ħafna minn Tübingen, il-Ġermanja, sabiex iżid l-iżvilupp u l-produzzjoni ta' tilqima kontra l-Coronavirus fl-Ewropa.

Il-President tal-Kummissjoni Ursula von der Leyen u l-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, iddiskutew mal-maniġment ta' CureVac permezz ta' vidjokonferenza.

Il-Viċi President tal-Bank Ewropew tal-Investiment (il-BEI), Ambroise Fayolle, ħa sehem ukoll.

L-appoġġ se jieħu l-forma ta' garanzija tal-UE ta' self tal-BEI, li attwalment qed jiġi vvalutat, tal-istess ammont, fil-qafas tal-Faċilità għall-Finanzjament tal-Mard Infettiv InnovFin tal-programm Orizzont 2020.

Il-President tal-Kummissjoni Ursula von der Leyen qalet: “F'din il-kriżi tas-saħħa pubblika, huwa importanti ferm li nappoġġaw lir-riċerkaturi u lill-kumpaniji ewlenin tagħna.

Determinati li nipprovdu l-finanzjament li CureVac teħtieġ biex tħaffef l-iżvilupp u l-produzzjoni ta' tilqima kontra l-Coronavirus.

Kburija li fl-UE għandna kumpaniji pijunieri bħal CureVac.

Darhom hawn.

Però kulħadd, fl-Ewropa u lil hinn, se jibbenefika mit-tilqim tagħhom.”

Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “L-appoġġ għal riċerka u innovazzjoni eċċellenti tal-UE hu parti essenzjali mir-rispons koordinat tagħna kontra t-tixrid tal-Coronavirus.

Fl-2014, CureVac rebħet l-ewwel premju tal-UE ta' inċentiv għall-innovazzjoni.

Aħna impenjati li f'dawn iż-żminijiet kritiċi nżidu l-appoġġ tagħna għar-riċerka u l-innovazzjoni tagħha bbażati fl-UE.

Ix-xjenza u l-innovazzjoni fl-Ewropa jinsabu fil-qalba tal-politiki tagħna li jħarsu s-saħħa tal-poplu.”

Ambroise Fayolle, il-Viċi President għall-Innovazzjoni tal-Bank Ewropew tal-Investiment, qal: “Il-BEI huwa u jibqa' l-Bank tal-UE għall-innovazzjoni, issa aktar minn qatt qabel fil-kriżi attwali tas-saħħa.

Bis-sħubija soda u produttiva li bnejna mal-Kummissjoni għal ħafna snin, fil-qasam tal-istrumenti finanzjarji tar-riċerka u tal-innovazzjoni (InnovFin), aħna determinati li nagħmlu l-almu tagħna biex nappoġġaw lil CureVac sabiex iżżid il-ħtiġijiet tal-iżvilupp tagħha, għall-ġid taċ-ċittadini tal-UE u lil hinn.”

Imwaqqfa fis-sena 2000, CureVac hija kumpanija bijofarmaċewtika Ġermaniża li żviluppat teknoloġija ġdida biex tegħleb waħda mill-akbar xkilijiet għall-użu tat-tilqim: il-ħtieġa li jinżammu stabbli mingħajr tkessiħ.

It-teknoloġija tat-tilqim tagħha tissejjes fuq il-molekoli RNA messaġġiera (mRNA) li jistimulaw is-sistema immunitarja.

L-istudji preliminari juru li t-teknoloġija hija promettenti għal rispons mgħaġġel għall-COVID-19.

Jekk ikun pruvat li din taħdem, miljuni ta' dożi ta' tilqim jistgħu potenzjalment jiġu prodotti bl-irħis fil-faċilitajiet ta' produzzjoni eżistenti ta' CureVac.

CureVac diġà bdiet il-programm tagħha għall-iżvilupp tal-tilqima kontra l-COVID-19 u tistima li sa Ġunju 2020 tkun nediet it-testijiet kliniċi.

Il-Kummissjoni diġà għarfet il-potenzjal li CureVac toffri tilqima li ssalva ħajjet in-nies madwar id-dinja b'mod sikur u affordabbli, meta fl-2014 CureVac kienet rebħet l-ewwel premju tal-UE ta' inċentiv għall-innovazzjoni ta' valur ta' €2 miljun, iffinanzjat mill-programm għar-riċerka u l-innovazzjoni tal-UE, l-FP7.

Il-premju kien maħsub biex jappoġġa l-iżvilupp ulterjuri ta' dik l-idea rivoluzzjonarja.

Issa l-Kummissjoni u l-BEI flimkien qed isaħħu l-isforzi tagħhom biex jipprovdu l-mezzi meħtieġa lil CureVac, filwaqt li jieħdu vantaġġ mill-kooperazzjoni twila u produttiva tagħhom fi strumenti finanzjarji maħsuba apposta biex jappoġġaw ir-riċerka u l-innovazzjoni bħall-InnovFin tal-programm Orizzont 2020 u b'mod partikolari l-Faċilità ta' Finanzjament tal-Mard Infettiv tagħha.

Kuntest

L-appoġġ lil CureVac huwa parti mir-rispons koordinat tal-UE għat-theddida tal-COVID-19 għas-saħħa pubblika.

B'ħidma mill-qrib mal-industrija, il-Kummissjoni mmobilizzat sa €140 miljun f'finanzjament pubbliku u privat biex tappoġġa r-riċerka meħtieġa b'mod urġenti.

Fis-6 ta' Marzu, il-Kummissjoni ħabbret l-għażla ta' 17-il proġett li jinvolvu 136 tim ta' riċerka li se jirċievu finanzjament totali ta' €47.5 miljun mill-programm tagħha ta' riċerka u ta' innovazzjoni, tal-Orizzont 2020.

It-timijiet se jaħdmu fuq l-iżvilupp ta' tilqim, ta' trattamenti ġodda, ta' testijiet ta' dijanjożi u ta' sistemi mediċi bl-għan li jipprevjenu t-tixrid tal-Coronavirus.

Barra minn hekk, il-Kummissjoni impenjat sa €45 miljun għal riċerka fit-tilqim u t-trattamenti permezz ta' sejħa ppubblikata fit-3 ta' Marzu mill-Inizjattiva dwar Mediċini Innovattivi (IMI), u li magħhom għandha tiżdied l-istess kontribuzzjoni mill-industrija tal-farmaċewtika, jiġifieri ammont totali sa €90 miljun.

F'dawn l-aħħar snin, il-Kummissjoni Ewropea investiet ħafna fir-riċerka biex tħejji ruħha sewwa sew għal dan it-tip ta' emerġenza għas-saħħa pubblika.

Diversi proġetti ffinanzjati mill-UE qed jikkontribwixxu għall-attivitajiet Ewropej u globali ta' tħejjija u ta' rispons.


Il-Kummissjoni tieħu passi biex tiżgura l-provvista ta' tagħmir ta' protezzjoni personali fl-Unjoni Ewropea

Fl-isforzi kontinwi tagħha biex tipproteġi liċ-ċittadini u tikkoordina r-rispons għal COVID-19, il-Kummissjoni ħadet passi immedjati biex tipproteġi d-disponibbiltà tal-provvisti ta' tagħmir ta' protezzjoni personali (personal protective equipment, PPE), billi tirrikjedi li l-esportazzjonijiet ta' tali tagħmir barra mill-Unjoni Ewropea jkunu soġġetti għal awtorizzazzjoni ta' esportazzjoni mill-Istati Membri.

Il-Kummissarju għall-Kummerċ, Phil Hogan, qal: “L-isfidi ppreżentati mit-tixrid ta' COVID-19 jiġġustifikaw l-urġenza ta' din l-azzjoni.

Il-Kummissjoni qed tagħmel kull sforz possibbli biex toffri għajnuna konkreta liċ-ċittadini tagħna u lil dawk kollha li jieħdu ħsiebhom.”

Tagħmir Protettiv Personali ikopri tagħmir bħal maskri, nuċċalijiet protettivi u viżieri, tarki tal-wiċċ, protezzjoni tal-ħalq u l-imnieħer, u ħwejjeġ protettivi.

Jeżistu ħtiġijiet vitali għal tagħmir protettiv fl-Unjoni fir-rigward ta' sptarijiet, pazjenti, ħaddiema fil-qasam, awtoritajiet tal-protezzjoni ċivili.

Dan l-att ta' implimentazzjoni, adottat bi proċedura ta' urġenza u ppubblikat illum, jipprovdi għal awtorizzazzjonijiet għal esportazzjonijiet lil pajjiżi terzi.

Se jkun validu għal perjodu ta' sitt ġimgħat, li matulu l-Istati Membri se jiġu kkonsultati dwar l-adattamenti potenzjali u l-ambitu tal-miżura attwali u l-passi futuri.

Rispons Ewropew unifikat jevita sitwazzjoni fejn l-Istati Membri jieħdu approċċi individwali li jaffettwaw iċ-ċirkolazzjoni ta' tagħmir bħal dan fis-suq uniku kif ukoll għal pajjiżi terzi, u jsaħħaħ is-solidarjetà Ewropea.

Xi Stati Membri innovaturi diġà indikaw li jaċċettaw it-talbiet tal-Kummissjoni li jemendaw il-miżuri nazzjonali tagħhom biex jiżguraw li t-tagħmir vitali jkun disponibbli għal dawk li l-aktar jeħtiġuhom, fl-UE.

Il-Kummissjoni se tassisti lill-Istati Membri fl-istabbiliment ta' mekkaniżmi rilevanti biex tiġi żgurata implimentazzjoni bla xkiel u kkoordinata tar-regolament, b'fatturi meqjusa bħal impenji internazzjonali, l-evoluzzjoni ta' ħtiġijiet urġenti fl-UE u barra minnha, u l-integrazzjoni ta' katini ta' produzzjoni u provvista ma' pajjiżi terzi.


COVID-19: Il-Kummissjoni tistabbilixxi rispons koordinat Ewropew kontra l-impatt ekonomiku tal-Koronavajrus*

Il-COVID-19 hija emerġenza serja tas-saħħa pubblika għaċ-ċittadini, is-soċjetajiet u l-ekonomiji tagħna b'infezzjonijiet fl-Istati Membri kollha.

Hija wkoll xokk ekonomiku kbir għall-UE.

Għalhekk illum il-Kummissjoni tippreżenta rispons immedjat biex jittaffa l-impatt soċjoekonomiku tat-tifqigħa ta' COVID-19, iċċentrata fuq rispons koordinat Ewropew.

Il-Kummissjoni se tuża l-istrumenti kollha għad-dispożizzjoni tagħha biex ittaffi l-konsegwenzi tal-pandemija, b'mod partikolari:

- Biex niżguraw il-provvisti meħtieġa għas-sistemi tas-saħħa tagħna billi nippriservaw l-integrità tas-Suq Uniku u l-produzzjoni u d-distribuzzjoni tal-ktajjen tal-valur;

- Biex jiġu appoġġati l-persuni b'tali mod li d-dħul u l-impjiegi ma jiġux affettwati b'mod sproporzjonat u biex jiġi evitat l-effett permanenti ta' din il-kriżi;

- Biex jappoġġjaw lill-kumpaniji u jiżguraw li l-likwidità tas-settur finanzjarju tagħna tkun tista' tkompli tappoġġa l-ekonomija

- U biex l-Istati Membri jkunu jistgħu jaġixxu b'mod deċiżiv b'mod koordinat, permezz ta' flessibbiltà sħiħa tal-Oqfsa tal-Patt ta' Għajnuna mill-Istat u Tkabbir u Tkabbir.

Il-President tal-Kummissjoni Ewropea, Ursula von der Leyen, qalet: “Il-pandemija tal-Koronavajrus hija test għalina lkoll.

Din mhix biss sfida bla preċedent għas-sistemi ta' kura tas-saħħa tagħna, iżda wkoll xokk qawwi għall-ekonomiji tagħna.

Il-pakkett ekonomiku importanti mħabbar illum jittratta mas-sitwazzjoni ta' llum.

Aħna ninsabu lesti li nagħmlu hekk kif is-sitwazzjoni tkompli tevolvi.

Se nagħmlu dak kollu li hu meħtieġ biex nappoġġaw l-Ewropej u l-ekonomija Ewropea.

Għajnuna mill-Istat għall-Flessibbiltà

Ir-rispons fiskali prinċipali għall-Koronavajrus se jiġi mill-baġits nazzjonali tal-Istati Membri.

Ir-regoli tal-UE dwar l-għajnuna mill-Istat jippermettu lill-Istati Membri jieħdu azzjoni rapida u effettiva biex jappoġġaw liċ-ċittadini u lill-kumpaniji, b'mod partikolari lill-SMEs, li qed jiffaċċjaw diffikultajiet ekonomiċi minħabba t-tifqigħa COVID-19.

L-Istati Membri jistgħu jfasslu miżuri ta' appoġġ wiesa' f'konformità mar-regoli eżistenti tal-UE.

L-ewwel nett, jistgħu jiddeċiedu li jieħdu miżuri, bħal sussidji ta' pagi, sospensjoni ta' pagamenti ta' taxxi korporattivi u ta' valur miżjud jew kontribuzzjonijiet soċjali.

Barra minn hekk, l-Istati Membri jistgħu jagħtu appoġġ finanzjarju direttament lill-konsumaturi, pereżempju għal servizzi ikkanċellati jew biljetti li ma jiġux rimborżati mill-operaturi kkonċernati.

Barra minn hekk, ir-regoli tal-UE dwar l-għajnuna mill-Istat jippermettu lill-Istati Membri jgħinu lill-kumpaniji jħabbtu wiċċhom ma' nuqqas ta' likwidità u li jeħtieġu għajnuna urġenti ta' salvataġġ.

L-Artikolu 107(2)(b) tat-TFUE jippermetti lill-Istati Membri jikkumpensaw lill-kumpaniji għall-ħsara kkawżata direttament minn okkorrenzi eċċezzjonali, inklużi miżuri f'setturi bħall-avjazzjoni u t-turiżmu.

Bħalissa, l-impatt tat-tifqigħa ta' COVID-19 fl-Italja huwa ta' natura u skala li jippermetti l-użu tal-Artikolu 107(3)(b) tat-TFUE.

Dan jippermetti lill-Kummissjoni tapprova miżuri ta' appoġġ nazzjonali addizzjonali biex tirrimedja taqlib serju fl-ekonomija ta' Stat Membru.

Il-valutazzjoni tal-Kummissjoni għall-użu tal-Artikolu 107(3)b għal Stati Membri oħra se tieħu approċċ simili.

Il-Kummissjoni qed tħejji qafas legali speċjali skont l-Artikolu 107(3)(b) tat-TFUE biex tadotta f'każ ta' bżonn.

Il-Kummissjoni tinsab lesta biex taħdem mal-Istati Membri kollha biex tiżgura li jkunu jistgħu jiġu stabbiliti b'mod f'waqtu miżuri nazzjonali possibbli ta' appoġġ biex tiġi indirizzata t-tifqigħa tal-virus COVID-19.

Il-qafas Fiskali Ewropew ta' Flessibbiltà

Il-Kummissjoni se tipproponi lill-Kunsill biex tapplika l-flessibbiltà sħiħa prevista fil-qafas fiskali tal-UE sabiex ikunu jistgħu jimplimentaw il-miżuri meħtieġa biex titrażżan it-tifqigħa tal-koronavajrus u jitnaqqsu l-effetti soċjoekonomiċi negattivi tagħha.

L-ewwel nett, il-Kummissjoni tqis li l-pandemija tas-COVID-19 tikkwalifika bħala “avvenimenti mhux tas-soltu barra mill-kontroll tal-gvern”.

Dan jippermetti li l-infiq eċċezzjonali jiġi akkomodat biex titrażżan it-tifqigħa COVID-19 bħal nefqa fuq il-kura tas-saħħa u miżuri ta' salvataġġ immirati għall-kumpaniji u l-ħaddiema.

It-tieni, il-Kummissjoni se tirrakkomanda li jiġu aġġustati l-isforzi fiskali meħtieġa mill-Istati Membri f'każ ta' tkabbir negattiv jew ta' tnaqqis kbir fl-attività.

Fl-aħħar nett, il-Kummissjoni hija lesta li tipproponi lill-Kunsill biex jattiva l-klawżola ġenerali ta' salvagwardja biex jakkomoda appoġġ aktar ġenerali tal-politika fiskali.

Din il-klawżola tkun – f'kooperazzjoni mal-Kunsill – tissospendi l-aġġustament fiskali rrakkomandat mill-Kunsill f'każ ta' tnaqqis serju fir-ritmu ekonomiku fiż-żona tal-euro jew fl-UE kollha kemm hi.

Niżguraw solidarjetà fis-Suq Uniku

Hija biss b'solidarjetà u b'soluzzjoni koordinata madwar l-Ewropa kollha, li se nkunu nistgħu nimmaniġġjaw b'mod effettiv din l-emerġenza tas-saħħa pubblika.

Is-solidarjetà hija kruċjali f'din il-kriżi, b'mod partikolari biex jiġi żgurat li l-prodotti essenzjali, meħtieġa biex jiġu mmitigati r-riskji tas-saħħa ta' din it-tifqigħa, jistgħu jilħqu lil dawk kollha fil-bżonn.

Huwa essenzjali li naġixxu flimkien biex niżguraw il-produzzjoni, l-istokkjar, id-disponibbiltà u l-użu razzjonali ta' tagħmir mediku protettiv u mediċini fl-UE, b'mod trasparenti u trasparenti, aktar milli jittieħdu miżuri unilaterali li jirrestrinġu l-moviment liberu ta' oġġetti essenzjali għall-kura tas-saħħa.

Il-Kummissjoni, għalhekk, qed tieħu l-passi kollha meħtieġa għal dak il-għan inkluż billi tipprovdi gwida għall-Istati Membri dwar kif jistabbilixxu mekkaniżmi ta' kontroll adegwati biex jiżguraw is-sigurtà tal-provvista, u billi tniedi proċedura ta' akkwist konġunt aċċellerata għal dawn il-prodotti u toħroġ rakkomandazzjoni dwar tagħmir ta' protezzjoni mhux bil-marka CE.

It-tifqigħa COVID-19 qed ikollha impatt kbir fuq is-sistemi tat-trasport tagħna, minħabba r-rabta mill-qrib tal-ktajjen tal-provvista Ewropej, appoġġjata minn netwerk estensiv ta' servizzi tal-merkanzija fuq l-art, fuq il-baħar, u fl-ajru.

Il-Kummissjoni qed taħdem mal-Istati Membri biex tiżgura l-fluss ta' oġġetti essenzjali lil hinn mill-fruntieri tal-art.

L-industrija tal-avjazzjoni internazzjonali u Ewropea ntlaqtet b'mod partikolari.

Kif imħabbar mill-President von der Leyen fl-10 ta' Marzu, biex tgħin ittaffi l-impatt ekonomiku u ekoloġiku ta' din it-tifqigħa, il-Kummissjoni llum qed tipproponi leġiżlazzjoni mmirata biex tnaqqas b'mod temporanju l-linji tal-ajru mir-regola “use-it-or-lose-it” — fejn it-trasportaturi tal-ajru jridu jużaw mill-inqas 80 % tas-slots tal-ajruporti tagħhom fi żmien perjodu speċifiku sabiex jinżammu fil-perjodu korrispondenti tas-sena d-dieħla.

Fl-aħħar nett il-Kummissjoni qed tikkoordina mal-Istati Membri, l-awtoritajiet internazzjonali u l-assoċjazzjonijiet professjonali ewlenin tal-UE biex timmonitorja l-impatt tal-kriżi fuq is-settur tat-turiżmu u tikkoordina l-miżuri ta' appoġġ.

Il-mobilizzazzjoni tal-baġit tal-UE

Biex ikun hemm eżenzjoni immedjata għall-SMEs milquta b'mod qawwi, il-baġit tal-UE se jiskjera l-istrumenti eżistenti tiegħu biex jappoġġja lil dawn il-kumpaniji b'likwidità, filwaqt li jikkumplimenta l-miżuri meħuda fil-livell nazzjonali.

Fil-ġimgħat li ġejjin, EUR 1 biljun se jiġu diretti mill-ġdid mill-baġit tal-UE bħala garanzija għall-Fond Ewropew tal-Investiment biex jinċentivaw lill-banek biex jipprovdu likwidità lill-SMEs u lil kumpaniji b'kapitalizzazzjoni medja.

Dan se jgħin mill-inqas 100,000 SME u kumpanija żgħira b'kapitalizzazzjoni medja Ewropej b'madwar EUR 8 biljun f'finanzjament.

Se nipprovdu vaganzi ta' kredtu lid-debituri eżistenti li huma affettwati ħażin.

Intaffu l-impatt fuq l-impjiegi

Irridu nipproteġu lill-ħaddiema mill-qgħad u t-telf ta' dħul biex nevitaw l-effett permanenti.

Il-Kummissjoni tinsab lesta biex tappoġġa lill-Istati Membri f'dan, filwaqt li tippromwovi, b'mod partikolari skemi ta' xogħol b'ħinijiet iqsar, programmi ta' titjib tal-ħiliet u taħriġ mill-ġdid li wrew li kienu effettivi fil-passat.

Barra minn hekk, il-Kummissjoni se tħaffef it-tħejjija tal-proposta leġiżlattiva għal Skema Ewropea ta' Riassigurazzjoni tal-Qgħad li għandha l-għan li tappoġġa l-politiki tal-Istati Membri li jippreservaw l-impjiegi u l-ħiliet.

Barra minn hekk, l-Inizjattiva ta' Investiment ta' Reazzjoni għall-Koronavajrus se tiffaċilita l-użu tal-Fond Soċjali Ewropew – fond immirat lejn l-appoġġ tal-ħaddiema u l-kura tas-saħħa.

Il-Fond Ewropew ta' Aġġustament għall-Globalizzazzjoni jista' jiġi mobilizzat ukoll biex jappoġġja lill-ħaddiema li ngħataw is-sensja u lil dawk li jaħdmu għal rashom skont il-kundizzjonijiet tar-Regolament attwali u futur.

Sa EUR 179 miljun huma disponibbli fl-2020.

Inizjattiva ta' Investiment għal Reazzjoni għall-Koronavajrus

Taħt din l-inizjattiva l-ġdida, il-Kummissjoni tipproponi li jiġu diretti EUR 37 biljun taħt il-Politika ta' Koeżjoni għall-ġlieda kontra l-kriżi tal-Koronavajrus.

Għal dan il-għan, il-Kummissjoni tipproponi li ċċedi din is-sena l-obbligu tagħha li titlob lill-Istati Membri biex jirrifondu l-prefinanzjament mhux minfuq għall-fondi strutturali.

Dan jammonta għal madwar EUR 8 biljun mill-baġit tal-UE, li l-Istati Membri se jkunu jistgħu jużaw biex jissupplimentaw EUR 29 biljun ta' finanzjament strutturali madwar l-UE.

Dan se jżid b'mod effettiv l-ammont ta' investiment fl-2020 u se jgħin biex ikun hemm tagħbija fuq quddiem tal-użu tal-finanzjament tal-politika ta' koeżjoni ta' EUR 28 biljun li għadu ma ġiex allokat fi ħdan il-programmi tal-politika ta' koeżjoni 2014-2020.

Il-Kummissjoni tappella lill-Parlament Ewropew u lill-Kunsill biex japprovaw malajr din il-proposta, sabiex tkun tista' tiġi adottata fi żmien ġimagħtejn.

Barra minn hekk, il-Kummissjoni qed tipproponi li testendi l-ambitu tal-Fond ta' Solidarjetà tal-UE billi tinkludi wkoll kriżi tas-saħħa pubblika fil-kamp ta' applikazzjoni tagħha, bil-ħsieb li jiġi mmobilizzat jekk ikun meħtieġ l-aktar għall-Istati Membri.

Sa EUR 800 miljun huma disponibbli fl-2020.

Għal Aktar Informazzjoni

Il-MEMO: Rispons Koordinat Ewropew dwar il-Koronavajrus – Mistoqsijiet u Tweġibiet

Skeda informattiva: Rispons tal-UE għall-Koronavajrus

Anness għall-Komunikazzjoni dwar l-aspetti ekonomiċi tal-kriżi COVID-19

Proposta għal Regolament dwar l-Inizjattiva ta' Investiment b'Reazzjoni għall-COVID-19

Proposta għal Regolament dwar slots fl-ajruporti

Proposta għal Regolament biex tiġi pprovduta għajnuna finanzjarja lill-Istati Membri u l-pajjiżi li qed jinnegozjaw l-aċċessjoni għall-Unjoni li huma affettwati b'mod minn emerġenza maġġura tas-saħħa pubblika

Sit web dwar il-Koronavajrus

*Aġġornata 13-03-2020, 17:22


Il-coronavirus: Miżuri introdotti għall-persunal tal-Kummissjoni

Sa mill-bidu nett tal-kriżi, il-Kummissjoni Ewropea fasslet u implimentat sett ta' miżuri biex tipproteġi l-persunal tagħha fid-dawl tal-iżviluppi li qed jevolvu fit-tixrid tal-coronavirus (COVID-19).

L-approċċ tal-Kummissjoni fil-ġestjoni ta' din il-kriżi kien li jittieħdu l-miżuri kollha ta' prekawzjoni possibbli abbażi ta' fatti u evidenza xjentifika, f'konsultazzjoni maċ-Ċentru Ewropew għall-Prevenzjoni u l-Kontroll tal-Mard (ECDC), f'konformità mal-Organizzazzjoni Dinjija tas-Saħħa (WHO) u f'koordinazzjoni mal-gwida u r-rakkomandazzjonijiet tal-awtoritajiet tas-saħħa nazzjonali fil-pajjiżi ospitanti rispettivi.

Dawn il-miżuri ta' prekawzjoni l-ewwel u qabel kollox għandhom l-għan li jrażżnu t-tixrid tal-virus u li jnaqqsu r-riskju ta' infezzjoni tal-persunal tagħna filwaqt li jiżguraw il-kontinwità tan-negozju.

Il-miżuri attwalment applikati jqisu l-aħħar deċiżjonijiet tal-awtoritajiet tal-Istati Membri.

Il-miżuri li ġejjin bħalissa qed jiġu implimentati u qed jiġu riveduti b'mod kostanti:

Il-persunal qed jiġi infurmat kuljum permezz ta' emails u paġna elettronika ddedikata li tiġi aġġornata regolarment.

Il-persunal qed jiġi offrut ukoll il-possibbiltà li jagħmel mistoqsijiet bl-email jew bit-telefon lill-helpdesk apposta 24/7.

Il-Kummissjoni għandha gwida ċara u fluss ta' xogħol fis-seħħ biex tindirizza kwalunkwe każ ikkonfermat ta' COVID-19 fost il-persunal tagħha jew fil-bini tagħha.

Il-Kummissjoni qed tissorvelja s-sitwazzjoni mill-qrib u tinsab lesta li tirrevedi jew tintroduċi aktar miżuri jekk ikun hemm bżonn.


Il-Kummissjoni tappoġġja n-normalizzazzjonni fil-Greċja permezz tal-attivazzjoni ta' qafas ta' wara l-programm

Il-Kummissjoni adottat deċiżjoni biex tattiva l-qafas ta' sorveljanza msaħħa għall-Greċja biex tappoġġa l-implimentazzjoni tar-riformi maqbula wara l-konklużjoni b'suċċess tal-programm ta' appoġġ għall-istabbilità tal-Mekkaniżmu Ewropew ta' Stabbiltà (MES).

Fit-20 ta' Awwissu, il-Greċja ser tikkonkludi b'suċċess programm ta' appoġġ għall-istabbiltà tal-Mekkaniżmu Ewropew ta' Stabbiltà (MES) biex b'hekk tħares postha fil-qalba taż-żona tal-euro u tal-Unjoni Ewropea.

Din il-kisba maġġuri hija r-riżultat tas-sagrifiċċji tal-poplu Grieg, tal-impenn tal-Greċja lejn ir-riformi, u tas-solidarjetà tas-sħab Ewropej tagħha.

Id-deċiżjoni tal-lum tal-Kummissjoni li tattiva l-qafas ta' sorveljanza msaħħa, kif ipprovdut fir-Regolament (UE) Nru 472/2013 (parti mill-hekk imsejjaħ “two-pack"), tiffaċilita n-normalizzazzjoni tal-Greċja, u tavvanza l-progress li sar.

Hija se tgħin fit-tlestija, it-twettiq u l-kontinwazzjoni tal-implimentazzjoni tar-riformi li dwarhom sar qbil taħt il-programm, f'konformità mal-impenji li saru mill-awtoritajiet Griegi.

Dan huwa kruċjali fil-bini tal-fiduċja fis-suq u għaldaqstant biex jissaħħaħ l-irkupu ekonomiku tal-Greċja, b'mod partikolari fil-perjodu li jiġi immedjatament wara l-programm.

Vladis Dombrovskis, il-Viċi President għall-Euro u għad-Djalogu Soċjali, li huwa wkoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-20 ta' Awwissu se jkun ifisser bidu ġdid għall-Greċja.

Huwa importanti li dan il-pajjiż ikompli b'politiki prudenti fiskali u makroekonomiċi, kif ukoll li jlesti r-riformi maqbula.

Is-sorveljanza msaħħa qiegħda hemm biex tgħin lill-Greċja ssawwar il-fiduċja mas-swieq, l-investituri u l-kumpaniji: dawn kollha jridu l-istabbiltà u l-previdibbiltà.

Dan hu l-mod li bih jista' jinġibed aktar investiment u jiġi żgurat it-tkabbir, li jġib impjiegi ġodda u jwassal għal kundizzjonijiet ta' ħajja u soċjali aħjar għall-poplu Grieg.”

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-Greċja issa tista' tieqaf fuq saqajha; imma dan ma jfissirx li jkollha tibqa' waħedha.

L-Ewropa se tibqa' impenjata u involuta biex tappoġġja lill-pajjiż, u hekk se tagħmel ukoll il-Kummissjoni Ewropea.

Id-deċiżjoni tal-lum hija ċċentrata proprju fuq hekk.

Is-sorveljanza msaħħa mhix ir-raba' programm: hija ma tinvolvi l-ebda impenji jew kundizzjonijiet ġodda.

Hija qafas biex tappoġġja t-tlestija u t-twettiq tar-riformi li għaddejjin.

Għaliex dan hu daqstant importanti?

Għaliex l-irkupru tal-Greċja mhux avveniment: huwa proċess.”

Id-deċiżjoni ttieħdet wara l-ftehim li ntlaħaq fil-Grupp tal-Euro tat-22 ta' Ġunju, li kkonferma li l-Greċja implimentat l-azzjonijiet preċedenti kollha taħt ir-raba' u l-aħħar rieżami tal-programm u ddeċidiet dwar pakkett qawwi ta' miżuri dwar id-dejn li se jippermettu lill-Greċja li għal darba oħra tieqaf fuq saqajha mingħajr għajnuna finanzjarja minn sħabha.

Bħala parti mill-ftehim komprensiv milħuq fil-Grupp tal-Euro, l-awtoritajiet Griegi impenjaw ruħhom li jlestu l-implimentazzjoni ta' riformi kruċjali miftiehma taħt il-programm preżenti.

Għamlu wkoll impenji ta' politika speċifiċi biex jiġu ffinalizzati għadd ta' riformi strutturali kruċjali li diġà ġew inizjalati u ftehmu dwar l-attivazzjoni tal-qafas imtejjeb ta' sorveljanza.

Is-sorveljanza msaħħa huwa qafas ta' sorveljanza robust ta' wara l-programm, li se jippermetti li jkun hemm monitoraġġ mill-qrib tas-sitwazjoni ekonomika, fiskali u finanzjarja u tal-evoluzzjoni tagħha fil-Greċja.

L-attivazzjoni tagħha tqieset xierqa minħabba n-natura fit-tul tal-kriżi li għaddiet minnha l-Greċja, il-pożizzjoni tal-pajjiz fejn jidħol id-dejn, il-ħtieġa ta' implimentazzjoni kontinwa tar-riforma strutturari biex jiġi xprunat irkupru ekonomiku sostenibbli, kif ukoll minħabba l-vulnerabbiltajiet li għad hemm.

Is-sorveljanza mtejba se tiffaċilita r-ritorn tal-Greċja lejn sitwazzjoni normali li fiha hija tistabbilixxi l-objettivi ta' politika tagħha stess, filwaqt li fl-istess ħin tippermetti li jkun hemm perkors prudenti ta' politika ferm lil hinn mill-orizzont tal-programm.

Skont il-ftehim fi ħdan il-Grupp tal-Euro, dan il-perkors ta' politika għandu jħares l-objettivi tar-riformi ċentrali li saru taħt il-programm tal-MES.

Ma jimplika l-ebda elementi jew impenji ġodda ta' riforma, u għalhekk jimmarka b'mod ċar it-tmiem tas-snin ta' programmi ta' assistenza finanzjarja.

Dan il-qafas jipprovdi għal missjonijiet ta' rieżami kull kwart, sabiex minn kmieni jiġu identifikati riskji, li jippermetti li jittieħdu passi biex dawn ir-riskji jiġu indirizzati fi stadju bikri.

Il-Kummissjoni se tibgħat rapporti kull kwart bil-kostatazzjonijiet lill-Parlament Ewropew, lill-Parlament Elleniku u lill-Grupp ta' Ħidma/il-Kumitat Ekonomiku u Finanzjarju tal-Grupp tal-Euro, kif stabbilit fir-Regolament.

L-attivazzjoni tal-miżuri dwar id-dejn, kontinġenti għall-politika, maqbula fil-laqgħa tal-Grupp tal-Euro tat-22 ta' Ġunju, se tkun ibbażata fuq rapporti pożittivi li jsiru taħt il-qafas tas-sorveljanza mtejba.

Id-deċiżjoni tal-lum tipprovdi wkoll li l-Kummissjoni se tagħmel is-sorveljanza msaħħa f'kooperazzjoni mal-BĊE u, fejn ikun xieraq, il-Fond Monetarju Internazzjonali.

Il-MES se jipparteċipa wkoll.

Fl-istess ħin, sa mit-tmiem tal-programm ta' appoġġ għall-istabbiltà tagħha fl-20 ta' Awwissu, il-Greċja se tkun integrata bis-sħiħ fil-qafas tas-Semestru Ewropew tal-koordinazzjoni tal-politika ekonomika u soċjali.

Is-sinerġiji bejn il-proċessi ta' sorveljanza msaħħa u s-Semestru Ewropew se jiġu mmassimizzati sabiex jiġu evitati piżijiet bla bżonn fuq l-amministrazzjoni u sabiex tiġi ggarantita l-koerenza.

Kuntest

F'Awwissu 2015, wara talba mill-awtoritajiet Griegi, ingħatat assistenza finanzjarja lill-pajjiż mill-MES fil-forma ta' programm ta' appoġġ għall-istabbiltà ta' tliet snin.

Dan il-programm se jasal fi tmiemu fl-20 ta' Awwissu 2018.

Ir-Regolament (UE) Nru 472/2013 (parti mill-hekk imsejjaħ “two-pack”) jipprovdi l-bażi legali għall-qafas ta' sorveljanza msaħħa.

Għal iktar informazzjoni:

Memo dwar is-sorveljanza msaħħa fil-Greċja (bl-Ingliż)

Skedi informattivi - Kapitolu ġdid għall-Greċja

Assistenza finanzjarja tal-UE għall-Greċja

Dikjarazzjoni tal-Grupp tal-Euro tat-22 ta' Ġunju 2018

Deċiżjoni ta' attivazzjoni tal-qafas ta' sorveljanza msaħħa

Ir-Regolament (UE) Nru 472/2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom